text:
Te prime ete dal imperi roman a rivin a Aquilee, tant che intune vore di altris zonis, religjons che a tachin a vê un grant atrat su la int, stant che a prometin la imortalitât.
Lis religjons origjinariis dai popui cjapâts dentri dal imperi in part a jerin sorevivudis tant che cult familiâr, in part a jerin stadis acetadis ancje te religjon uficiâl, ma in cheste maniere a podevin vê pierdût tancj caratars origjinaris e misturâsi in chel che plui che altri al jere un cerimoniâl di celebrazion dal stât roman.
Cussì par cjatâ la rispueste a domandis plui fondis simpri plui int e cjape sù religjons che a vegnin des provinciis orientâls: une di chês plui impuartantis e je chê di Mitre, diu solâr che al lote cuintri dal scûr, che si cjate tes comunitâts persianis de Asie Minôr za tal secul IV p. di C. e che si slargje tal imperi roman massime tra i soldâts e tra i marcjadants.
Calc dal rilêf di Mitre che al cope il taur, cjatât a Munistîr, che si pues viodi tal Museu Archeologjic di Aquilee (www.museoarcheo-aquileia.it)
Une altre religjon che e rive a Aquilee, salacor za tal I secul d. di C., e je chê dal cristianisim, che sul imprin si slargje tes comunitâts judeis e po dopo al ven cjapât sù ancje de popolazion no ebree, massime tes citâts.
A Aquilee a son tra i monuments cristians antîcs plui impuartants dal mont: i mosaics de basiliche.
Il plan dai mosaics de Aule Nord (cheste imagjin e chês dopo a son cjapadis di www.comune.aquileia.ud.it) che a rapresentin il viaç des animis par tornâ ae plenece di Diu. Ancje se la plui part dai mosaics di cheste aule a son stâts distruts de costruzion medievâl dal tor dal cjampanili il grant studiôs aquileiês Renato Iacumin al è rivât a cjatâ la clâf di interpretazion dai lôr simbui, e cussì ancje di chei de Aule Sud.
I mosaics de Aule Sud, che cumò si viodin ben te basiliche, che a rapresentin la concezion de salvece de Grande Glesie.
I mosaics plui antîcs, in chê che e jere la Aule Nord de basiliche e che cumò e je sot tiere, a figurin la struture dai cîi di une comunitât cristiane di gnostics. I gnostics a dan une interpretazion particolâr al cristianisim li che si messedin ancje elements de mitologjie e de filosofie classiche. A pensin che dome lis animis dai oms plui spirituâi a puedin salvâsi dopo de muart: par fâlu la anime e à di tornâ ad alt tai cîi fin te plenece di Diu, ma passant pai cîi dai planets e à di purificâsi, di pierdi la sô part plui materiâl, intant che entitâts che a corispuindin a ogni planet a cirin di fermâ il so passaç.
La zone de plenece di Diu, modificade dopo de Grande Glesie, cemût che si viôt te disposizion disiarmoniche de scrite "cyriace vibas" che in origjin e veve di jessi "cyriacoi" i oms-parons, i spirituâi che pal lôr savê a rivin ae salvece e a formin come une corone tal cjâf dal Pari (il riçot plui clâr dal cjâf dal roc, simbul de costelazion Corona Borealis).
In bande la lote dal gjal e de tartarughe e je simbul de vitorie finâl di Diu (il gjal, la lûs) sul mâl (la tartarughe, il scûr).
Il cîl des costelazions: si puedin viodi dal bas ad alt tes crôs staronzadis Capricorni (la Cjavre Amaltee che e veve salvât Zeus, duncje simbul ancje di Moisès salvât de aghe), Taur (cu lis siet pernîs che a valin pes stelis des Pleiadis, che a fasin part dal Taur, simbul ancje di Melchisedec), Gjambar (cun parsore une torpedin, simbul ancje di Josuè che al veve fermât il soreli), Drâc (trasformât po dopo in cjavret de Grande Glesie): in bande di chestis figuris si pues viodi che lis animis, i uciei, a son bessolis, a àn za pierdût la lôr part plui negative.
I cîi dai planets cemût che si viodin figurâts te Aule Nord: la sucession dal bas al alt, ispirade dal test gnostic Pistis Sophia e je: Zeus-Jupitar (cjaval di fûc), Afrodite-Venus (mus neri), Ermes-Mercuri-Ecate (animâl cun trê cjâfs, ruvinât dal tor), Ares-Mart (bec cui simbui de vuere), Cronos-Saturni (torel cul falcet): In bande di ogni planet si pues viodi che a son cubiis di uciei, che a son il simbul de anime ancjemò no purificade, fate de sô part plui buine e di chê plui triste.
La corint cristiane gnostiche e je une vore elitarie, pal solit i gnostics a son une vore siôrs e a son ancje avonde pôcs: stant che a pensin che dome lôr, che a son i spirituâi, si salvaran no cirin nancje di convertî gnove int.
La interpretazion gnostiche tal III secul d. di C. e va al mancul e ancje i siei mosaics a vegnin cjapâts de comunitât che za dal imprin e veve di jessi chê plui impuartante: la grande glesie aquileiese.
La grande glesie aquileiese e je une des primis dal Mediterani: e ricognòs la sô fondazion di bande di sant Marc, midiant dai sants Ermacore e Fortunât e tai prins timps je une vore leade a chê di Alessandrie di Egjit.
I ponts plui fuarts dal cristianisim aquileiês a son la acetazion de origjin judaiche e duncje il spirt di tolerance e di amistât cui ebreus, la crodince de salvece par ducj (in chest element, alore, propit il contrari dai gnostics), ancje pai no cristians, il svant di jessi une glesie rustiche, dongje de int e lontane dai compromès cul podê politic.
Il mosaic di chê che e jere la Aule Sud e che cumò si viôt dentri de basiliche di Aquilee al è une rapresentazion straordenarie de cheste dotrine.
La part plui orientâl de Aule Sud, chê che si viôt te Basiliche, cu la storie dal profete Jone glotût dal mostri marin e tornât a butâ fûr dopo trê dîs su la rive di Ninive, a predicjâ la salvece ai forescj. Al è simbul de resurezion di Crist e ancje promesse di salvece par ducj.
Simpri de Aule Sud, i animâi che a muerin e chei che si salvin: si pues viodi che ducj a tornin ancje te figure a diestre, e fintremai chel plui impûr di ducj daûr de Biblie, il jeur, al è in doi esemplârs, il mascli e la mascje. Te realizazion stilizade des figuris si pues notâ la cure tal segnâ lis çatis, che pe Biblie a jerin un dai detais plui impuartants par definî se un animâl al jere pûr o impûr. Ancje chi alore si à la rapresentazion de salvece par ducj, no dome par chei che a ubidivin ae glesie: chest pont al veve efiets politics une vore impuartants, stant che al faseve de glesie une comunitât di personis che a devin graciis a Diu, e no un centri di podê e di control de vite publiche.
La stele di Davide e jere propit sul passaç par jentrâ te Aule Sud de Basiliche, segnant la continuitât tra judaisim e cristianisim.
La interpretazion aquileiese dal vanzeli e rive a passâ tant che uficiâl te glesie catoliche dome dopo di contesis teologjichis une vore fuartis, ma te pratiche la glesie di Rome no acete i siei ponts fondamentâi e za dal IV secul e je leade a strent cul podê politic.


c: text/html

text:
IL GRANT LUNARI DAL FRIÛL. Dicembar
Il non dal mês al ven di December, il diesim dal antîc calendari roman di Numa. Dicembar al è il diesim secont e ultin mês dal an. Chi la grande ruede dal timp e ferme la sô corse, lant daûr di chê dal soreli che si ferme tal so pont plui bas, il solstizi. Di fat, viers il vincjesim prin dì il soreli al pâr tocjâ il pont plui profont de elìs li che al ferme la sô corse tal emisferi austrâl o zodiac di meridion par tornâ a cjapâ la corse par ledrôs, chê viers setentrion, che lu puartarà fintremai al solstizi di Istât. Par chest, Dicembar al siere dal dut la Sierade e al fâs tacâ l’Invier. Tal grant moment dal solstizi, lis zornadis a son ridusudis al lôr minim di lûs e di durade, intant che lis gnots a son ae lôr colme di scûr e di lungjece; al è chest il moment critic dal passaç dal solstizi, pont clâf dal cicli eterni dal timp e dal cosmi, li che il scûr al vinç su la lûs, cuant che dut al mûr par tornâ a nassi, dut al finìs par tornâ a scomençâ tal ritmi misteriôs dal univiers.
In chest pont di fonde dal calendari atronomic, fieste de lûs che e torne a nassi (o ben Nadâl dal soreli) e che e tache a tornâ a cjapâ fuarce te maree dal scûr, tantis civiltâts e tradizions di culture a àn celebrât simbolisims di soreli une vore fuarts e il stes cristianisim al à logât propri a chest pont la nassite di Jesù Crist. Duncje, la grande fieste dal solstizi-Nadâl e à metût adun une vore di caratars e significâts sacris, magjics e tradizionâi che ancje la “societât agrarie” furlane e à simpri fiestezât, tramandant fin al dì di vuê dute une schirie di usancis e consuetudinis popolârs. Tal Friûl de alte il simbolisim dal solstizi (vâl a dî lis alegoriis de lote jenfri la lûs e il scûr) al è ancjemò introdusût de fieste di Sant Nicolau cu la sô lote cuintri i krampus, entitâts des tenebris e fuarcis ctoniis de nature, par po jessi puartât indevant dapardut de fieste di Sante Luzie (date antighe dal solstizi di Invier) che come Sant Nicolau e puarte regâi augurâi ai fruts. E va indevant duncje cul Nadâl, fieste des fiestis te tradizion de partecipazion ai rituâi religjôs, aes usancis culinariis, aes lûs dal peç furnît pe fieste e al presepi, par po lâ indevant tai rituâi de cuestue di bon auspici e des usancis dal Prin dal an par sierâsi, propri un mês dopo dal so inizi, tal grant spalt pe fieste de Pasche Tafanie.
In Dicembar i cuadris de nature a son dispueâts, fers e desolâts, come muarts sot di cîi pençs; i arbui incantesemâts, la jerbe secje e scridelide, monts, culinis, boscs e plans a son deserts, a tremin sot des scoreadis di aiar glaçât o a son sepulîts sot di une coltre di nêf, intant che il mâr al è in burascje o ingrispât des bugadis de buere. In Dicembar dut al è pardabon finît sot dal mantiel dal frêt, de glace, de nêf e des brinadis. Dome tal scûr e clip vintri de tiere la vite vegjetâl e polse tes lidrîs e tes semencis che planc a planc si trasformin, biel che chê animâl e duar fisse, te spiete che al torni il clip dal soreli. ❚
✒ Mario Martinis

robotstxt: allowed

filter: keep


text:
1914-2014 IL CENTENARI DES BAUSIIS E DE VERGOGNE. Glesie mari par un popul invadût
Scomençade cul prin numar dal 2014, ve ca la nestre “cuintristorie” de prime vuere mondiâl memoreade chest an. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. Nô o contarìn storiis e aspiets de cuistion che la retoriche dai Stâts nazionâi no à mai contât. 9e pontade ✒ Redazion
Al è cuasi un destin chel dal impast strent tra la Glesie Furlane e il so popul, di gjenerazion in gjenerazion. Un respîr ancestrâl e antîc, che al cjape dentri dute chê sdrume di secui dal prin moment di une evangjelizazion complicade, eretiche, speciâl, dute nestre, fin al dì di vuê, ai profetis di chenti, dai nestris timps, chei za plui voltis nomenâts e mai dismenteâts: Biasut, Marchet, Placerean e Beline che - cuntun voli al Antîc e chel altri al Doman - a àn tirade sù une fuarte convinzion identitarie. Cul esempli, plui che cul insegnament. Chê stesse Glesie che e tignive dongje la sô int cuant che Rome si sfantave devant dal sburtâ dai Barbars (ma jerino pardabon cussì cence storie i Gots o i Langobarts?) no si è dismenteade de sô mission intant de prime vuere mondiâl. Cuasi che e fos la vie segnade dal so destin. Une direzion di ricercje interessante e je chê che tai ultins agns e cîr di studiâ cemût che i predis e i vescui dal teritori furlan si sedin metûts, di une bande, cu lis istituzions (il guvier, i siei rapresentants, l’esercit e i siei uficiâi) e, di chê altre, cu la int. Ven a stâi, oms, feminis, vecjos e fruts che a subivin une situazion tragjiche e spaventose tant che chê de vuere, de invasion, de fam, de injustizie. Bisugne dî prin di dut che i predis furlans a son simpri stâts viodûts cun suspiet de autoritât che e rapresentave il podê centrâl talian. I studis bielissims e cetant gustôs di Furio Bianco a dimostrin, documents di archivi ae man, che bielzà ai timps de invasion di Vignesie (1420) e tai secui daspò, in particolâr tal Sîscent, lis sagristiis dispès a deventavin un bon ripâr par chei che il rapresentant dal Doge al considerave brigants, bandîts e cuintribandîrs, e che invezit dispès a judavin lis comunitâts di paîs a vivi e a resisti ai soldâts e ai capuçats de “Serenissime”, dividint chel che si vuadagnave fûr vie robant ai siôrs che a vevin robât ai puars. Plui di cualchi predi al fo acusât di jessi de bande dai laris parcè che ju visave sunant lis cjampanis cuant che si riscjave une ispezion di soldâts. Al stes mût, là che il Stât talian inte prime vuere al fâs la part dal orcolat che al ocupe, al recuisìs, al confische, al depuarte, cuant che no ti cope obleant la miôr zoventût a lâ in trincee, la Glesie e vierç lis puartis: e no dome chês dal cûr, ma ancje lis canonichis, i orts, i cjamps, lis cantinis, metint a disposizion dal Popul ce che e à par judâlu. Cjalâts cun grant suspiet tant che “austriacants” dai governadôrs talians o dai nazionaliscj iredentiscj di chenti, i predis furlans in efiets no àn mai vude pôre di pandi il lôr pinsîr in timp di vuere, che al jere pe plui part simpatizant dal periodi imperiâl. Come che ben si sa, il Friûl al devente talian dome in tal 1866. Chest al vûl dî che un predi zovin che al vignive fûr dal seminari in chel an alì, e che al veve plui o mancul vincj agns, tal 1914 a ’nt veve mancul di setante. Duncje al podeve jessi un bon vecjo bonsignôr di paîs. Formât di une gjenerazion che e veve servît sot de Austrie. Studiant il catechisim in lenghe furlane, dal moment che Viene e permeteve che ognidun dai siei popui al podès preâ inte lenghe di sô mari. E duncje al jere vignût sù, tai agns de “cuistion furlane” - come che si varès di clamâle, tant che la cuistion Meridionâl e che Romane -, intun clime trement, là che la Italie e voleve dî repression, control, negazion di une identitât e di une libertât che i “cusins” - chei che a jerin a stâ di là di Cormons o parsore Pontebe - a podevin ancjemò gjoldi liberementri, cence vincui e cence pôris. Chescj predis, dal 1914 al 1918, a firmarin letaris, petizions, a alçarin la lôr vôs cuintri il stât maiôr talian che al faseve fente di nuie cuant che i siei soldâts si compuartavin tant che invasôrs e barbars, robant, brusant, violant. Nissune vôs si è alçade cussì fuarte e sclete tant che chê di chei predis. Che no si limitavin a scrivi il lôr sdegn o il lôr corot intes pagjinis intimis e privadis dai diaris, ma a tonavin dal pulpit, a clamavin in cause il vescul, par che al cjapàs proviodiments imediâts a pro dal popul cuintri chei siôrs che lu striçavin. Purtrop dispès il vescul, tant che autoritât, al veve miôr la vie diplomatiche, il compromès, l’acomodament, ubidient e servîl tal omagjâ i plui fuarts e pront a punî chei “fradis” rivoluzionaris che no volevin rindisi mai. Clâr, in tal non di une prudence politiche che si dismenteave de urgjence de Caritât. Tant che dispès a punivin i lôr predis, invezit di incoragjâ la lôr pratiche evangjeliche. Emblematic, al contrari, il cas di bonsignôr L. Pellizzo, vescul di Padue ma di clare origjin furlane, che al condane in maniere vierte chel che a fasin i ardîts talians, la lôr prepotence, la violence nazionalistiche di ogni lôr azion e di dute la propagande che si puartin daûr: “L’esercit talian che al ocupe il Friûl nol à mai patide ostilitât e pûr, cuasi pardut, i predis a son stâts acusâts di vê stiçât dal altâr la popolazion cuintri l’esercit ocupant (al è clâr che al fevele di chel talian, n.d.r.), e di vê mandât segnâi al nemì cu lis cjampanis. Ma chestis acusis a son dome che une arme dai anticlericâi […] e dal moment che i acusadôrs no poderin provâ nuie che al ves un valôr intun procès par une condane, a adotarin la soluzion dal internament, che tal teritori governât dal Secont Cuarp di Armade al fo trist, par no dî barbaric”. Peraulis scletis. Onestis e claris, che a clamin une precise e fuarte responsabilitât de Italie di une bande, e al contrari a pandin un ategjament limpit e libar di chei predis di paîs, armâts di nuie altri che nol fos il Verbum dal Vanzeli, coragjôs e pronts a doprâ dut ce che a podevin che al fasès un grant scjas, obleant il comant militâr a intervignî par cirî di capî ce che al steve sucedint. Pelizzo al cognosseve ben i predis furlans. Inte straordenarie maiorance, cussì lontans dal vuacâ dai capelans militârs talians tant che il pastôr al è diferent dal lôf, simpri pronts a benedî canons e bandieris e pluitost smemorâts di chel comandament che al dîs di no copâ il fradi! In chest an, che si celebre l’inovâl di Glesie Furlane, ricuardâ la sô mission ancje intal scûr di une gnot grivie e pesante come chê de prime vuere mondiâl nus regale chel tic di lûs che nus permet di lâ indenant a sperâ. Ad maiorem gloriam Domini. ❚
Angelo Floramo


text:
Peste Nere
Cu la peraule 'Peste nere o ancje Muart nere ,si fevele de epidemie che ,jefri dal 1347 al 1352,al a corût ator di dute l' Europe copant amancul un tiarç de popolazion dal continent.Si sa che ancje te Asie e tal Orient son rivadis epidemiis compagnîs,fasint pensâ a une epidemie di puartade mondiâl.
Si sa che,pui o mancul,le popolazion de Europe jere ae epoche,atôr di 75-80 milions.Le peste nere a fât 25-30 milions di muarts. In te Etât di Mieç jere doprade le peraule grande pestilence .Scritôrs danês e svedês forin i prins a doprâ le peraule muart nere (mors atra sarês a dî muart sbalsamade).Le peraule Nere e je stade zontade par spiegâ lis suferencis e il terôr di cheste epidemie in tal 1347-53.
In tal 1832 il miedi todesc J.F.K Hecker cjape cheste definizion in un sô articul parsore le epidemie di peste dal 1347-53 clamât La Muart nere,publicât tal periodi di une epidemie di colere.Cheste definizion,alore ,je stade une vore doprade.Lis peraulis Black Death e Schwartzer Tod forin dopradis,sore dut in tes bandis dula' si fevele inglês e todesc par intindi le epidemie d peste dal XIV secul.
Le peste je causade dal bateri Yersinia pestis trasmitude al om traviers des pulçs des surîs e des pantianis.


text:
Vescul
Il vescul in tal cristianisim al e' il responsabîl di une diocesi e al e' considerât sucessôr dai apuestui.
Le peraule ven dal grêc eπισkoπoς, che e vûl dî "supervisôr". L'imperatôr roman Costantin I une volte ricognossût il cristianisim come religjon di stât, al cree la figure dal vescul,che in cheê ete al jere ancje un funzionari dal stât roman. Al fo simpri Costantin I a convocâ e a jessi il president dal prin concili ecumenic de storie,chel di Nicee intal 325 d.J.C Di chel moment,il vescul al devente ancje un funzionari public.
In te religjon catoliche,il vescul al e' il prin e il pui âlt dai Sacraments dal Ordin. Plui in bâs si cjate il predi e il diaconât.


text:
11/01/2008
SAF AUTOSERVIZI: atîfs trê defibriladôrs semiautomatics esternis
Vinars ai 9 di Zenâr aes 9.30 li de direzion gjenerâl de SAF in vie Baldasserie Basse, 75 a Udin il miedi responsabil de Aziende dot. Mario Quai al à presentât i trê defibriladôrs semiautomatics esternis (d.a.e.) atîfs tes autostazions di Udin e Tumieç e te sede operative SAF di Udin...
A son atîfs trê defibriladôrs semiautomatics esternis (d.a.e.) tes autostazions di Udin e Tumieç e te sede operative di Udin. La atenzion tai confronts de tutele de salût dai passizîrs e dal propri personâl sigurantjur la miôr e plui cualificade garanzie di sigurece tai puescj di vore e di transit (soredut tes autostazions) e je la fonde des sieltis de SAF: - adestrâ propri personâl e propris colaboradôrs direts par intervents cui D.A.E. viers personis colpidis di infart - di furnî aparecjaduris D.A.E. che, tal câs di infart, une des causis plui rilevantis di mortalitât, a sigurin un just e precoç intervent risolutîf. La Leç 120/01 e regole l'ûs dai defibriladôrs semiautomatics tal ambient extra ospedalîr e e legjitime in cheste maniere la iniziative di socors fat di bande di personâl no medic istruît di pueste pe prevenzion de muart improvise su la fonde de pussibilitât di un intervent precoç. In chest contest normatîf si à tacât a formâ il personâl, che al devente socoridôr no professionâl, in Basic Life Support Defibrillation (BLSD) e si à proviodût ae furnidure di Defibriladôrs semiautomatics Esternis (DAE) par podê intervignî in câs di necessitât.
L’adestrament dal personâl si è davuelt la passade sierade e al à abilitât 5 dipendents e colaboradôrs de Aziende e a son stâts comprâts 3 dispositîfs D.A.E. cun sofisticâts sistemis di analisi dal ritmi dal cûr che a permetin une precision inte diagnosi che e pues jessi paragonade a chê di un miedi pal cûr, che al rianime o purpûr espert te emergjence, esonerant partant l’operadôr di cualsisei responsabilitât tal diagnosticâ e permetint la defibrilazion dome cuant che cheste e sedi di fat necessarie. SAF e risulte jessi ad in plen la prime aziende dal Friûl-Vignesie Julie a vê un ecuipagjament dal gjenar e di conseguence a promovi in cheste direzion la formazion no dome dal sô personâl de sede di destinazion, ma ancje dai colaboradôrs responsabii des Autostazions di Udin e Tumieç, dulà che i struments a son stâts metûts a disposizion. Vinars ai 9 di Zenâr aes 9.30 li de direzion gjenerâl de SAF in vie Baldasserie Basse, 75 a Udin il miedi responsabil de Aziende dot. Mario Quai al à presentât i operadôrs Silvia Di Paola, Giovanna Brochetta, Alcide Fasiolo, Ivano Plozner e Giovanni Bello che a son stâts abilitâts par doprâ i struments DAE che, intune prime fase, a vignaran destinâts ae Autostazion di Udin, ae Autostazion di Tumieç e ae sede operative di SAF cun sede in viâl Palme a Udin.


text:
Vin
Il vin e je une bevande alcoliche che e ven fûr de fermentazion de ue (folade o no) o dal most. La peraule e ven dal latin vinum.
Tabele dai contignûts
Storie[cambie | modifiche il codiç]
Il vin e je une bevande une vore antighe, tant che i prins documents su la coltivazion de ue a son dal 1700 p.di C.. Tal Imperi Roman e jere une vore pandude, e ancje in Friûl e fas part de tradizion.
Cualitâts di vin[cambie | modifiche il codiç]
A esistin plui cualitâts di vin, e la division pi cognossude e je chê tra vin blanc e vin neri. Il Friûl al è cognossût atôr pal mont soredut pe prime cualitât, e lis areis di produzion a son il Cuei e in gjenar dute le zone orientâl.
Vin furlans[cambie | modifiche il codiç]
- Tocai
- Ramandul
- Verduç
- Refosc
- Cabernet
- Picolit
- Pinot Grîs
- Pinot Neri
- Pinot Blanc
- Chardonnay
- Merlot
- Sauvignon
- Traminer
- Ucelut
- Ribuele Giale
Leams esternis[cambie | modifiche il codiç]
- Taste of red wines - (inglês) (francês)
- Wine vintages, vintage charts - (inglês) (francês)


text:
A son centenârs lis letaris di proteste rivadis a L’espresso pal articul di Tommaso Cerno (a declarâlu al è stât lui stes), ma il setemanâl nol à coret nissune des falopis che a jerin intal toc e nancje garantît il dirit di repliche.
Tal ultin numar di Io donna, invezit, une segnalazion piçule piçule pes reazions rivadis dal Friûl si le cjate. Dopo des primis riis di une des letaris rivadis, si pues lei la rispueste dai autôrs dal articul. No je nissune mende a ce che a vevin scrit. In buine sostance, a disin dome che la lenghe furlane – dal moment che e varès une “divignince contadine” – no va ben par fevelâ di siencis, di informatiche, di aministrazion e v.i. e che, doprantle par chescj e par chei altris cjamps de vite moderne, no si le difint, ma si le rint ridicule…
Si podarès ricuardâ che il furlan al è stât lenghe di poesie almancul dal ‘300 indenant, che al jere doprât par scrivi tescj aministratîfs za vie pal ‘400, che si lu doprave tal studi universitari di Cividât, che par predicjâ in glesie si lu à doprât fintremai la prime vuere mondiâl cuant che i talians lu àn proibît, che tal ‘800 si vevin za un periodic e diviers lunaris scrits par furlan, che tal imperi absburgjic al vignive doprât ancje par tescj uficiâi e v.i., ma parcè pierdi timp a spiegâ a cui che no i interesse di capî?
Cheste int, di fat, e vûl l’apartheid linguistic. Par lôr, il furlan nol à dirit di jessi une lenghe normâl, ma al à di sta tal so puest: fûr des istituzions, fûr dai mieçs di comunicazion, fûr de scuele. Intune societât come chê di vuê, chest al vûl dî che l’unic puest pe nestre lenghe, daspò di une agonie plui o mancul lente, al è il simitieri…
La robe piês però e je la ipocrisie di chestis personis che di une bande a disin di amâ il furlan e di chê altre a acusin chei che a lavorin pe sô promozion di fâ un delit: il delit di volê doprâ une lenghe in maniere normâl.


text: Inte sô relazion denant dal grup di lavôr dal Consei des Nazions Unidis pai dirits dal Om la Slovenie e à denunciât lis mancjancis dal Stât talian e de regjon Friûl - Vingnesie Julie inte politiche di tutele de minorance slovene. In prin plan e je stade puartade la cuestion dal finanziament insuficient aes organizazions culturâls e sportivis di lenghe slovene. Al è stât ricuardât ancje che lis tramissions televisisvis slovenis prodotis de RAI no si puedin ancjemò viodi inte provincie di Udin e il probleme de grafie doprade intai gnûfs cartei bilengâi metûts intal comun di Resie.


text:
Achîl Telin
Achîl Telin (Achille Tellini, Udin 1866 - 1 di Otubar 1938) al fo un naturalist, gjeolic, folclorist, esperantist, sagjist e insegnant intes scuelis.
Tabele dai contignûts
Biografie[cambie | modifiche il codiç]
Nassût a Udin te contrade di Spelevilan (via Paolo Canciani) di une famee di marcjadants avonde siore che e vignive di Palme, si laureà a vincj e un an in siencis naturâls a Turin; al començà une cariere come gjeolic, cun impuartants studis su aghis sot tiere, morfologjie dai terens, e al fondà la prime riviste taliane di gjelogjie, Rassegna di scienze geologiche. Tal 1893 al molà la cariere inviade a Rome par tornâ a Udin, lant a insegnâ dal 1894 tal Istitût Zanon e screant tal 1897 il Circul idrologjic e speleologjic furlan, prin in Italie; al fo un dai membris di une vere e propie scuele gjeologjiche furlane, insiemit a personaçs come Giovanni Marinelli, Olinto Marinelli, Michele Gortani, Ardito Desio e altris, leade a une idee fuarte di ricercje sul cjamp. Tal 1902 al fo al centri di un scandul di adulteri, che lu puartà a trussâ cuintri di dut l'ambient plui in viste di Udin, di dulà che si tirà fûr in gracie da la impuartance de sô famee; al scugnì però prin lâ in Eritree, dulà che al fasè altris studis notevui, dopo al le a stâ a Bologne, vierzint une buteghe di filatelie e numismatiche e une librarie intitulade a Pieri Çorut, no prin di vê lassât lis sôs racueltis di reperts a la Universitât di Triest e la biblioteche sientifiche a chê de Republiche di San Marin, in dispiet a la citât di Udin.
A Bologne Telin si dediche un grum ancje al esperanto, che in chel periodi al jere in plene sfloridure, e lui al devente un dai sostignidôrs plui ferbints; l'esperanto al è viodût, oltri che come une necessitât pe comunicazion tra i sienziâts, come une lenghe neutrâl, che no permet afermazions di superioritât e di imperialisim linguistic, origjin cussì spes di vueris e conflits. L'esperanto al è duncje un pinsîr internazionalist, pacifist, des voltis ancje dongje des minorancis: par un esempli, tal 1909 Telin al partecipe al Congrès internazionâl di Esperanto a Barcelone, a la presince ancje dal creatôr de lenghe, Lazarus Zamenhof, dulà che la organizazion e je curade di Frederic Pujulà i Vallès, che in plui di esperantis, al è ancje scritôr catalanist e republican. In chest ambient al cres probabilmentri l'interès di Telin pal furlan, ispirât probabilmentri ancje dal moviment Felibrige provençâl (la figure plui impuartant, Mistral, al vinçarà il Premi Nobel intal 1904); il prin lavôr sul furlan di Telin, lassant di bande un opusculut Klap di vinture dal 1903 che nol è cognossût, al è Leksikona komparo inter lingvoj Friula kaj Provenca (lessic comparât tra il furlan e il provençâl), jessût a Bologne tal 1912, come suplement de riviste Esperanto Abelo (la âf esperant). Cheste riviste e ve une circulazion un grum limitade, come ancje L'esperanto, jessude tal 1913 cu la colaborazion di Bruno Migliorini; cheste riviste e veve la particolaritât di jessi stampade a San Vît dal Tiliment e di vê un stampadôr e un colaboradôr ducj i doi esperantiscj e furlans: Antonio Paolet e il predi Giacomo Bianchini, segretari da la organizazion esperantiste catoliche mondiâl e autôr ancje di une Gramatiketo de Friulana Lingvo per esperantistoj (Gramaticute di lenghe furlane par esperantiscj), ciclostilade tal 1909. Chescj trê a decidin tal 1915 di inviâ il progjet di une riviste par furlan, la Riviste ilustrade dal Friûl e dai Paîs ladin. Ma cul sclopâ de vuere si decidè di fâ invezit un lunari, e tal Novembar dal 1915 al ven inviât a segretaris comunâi e plevans un cuestionari stampât cun vincj e cinc domandis sul Friûl, e lis ultimis nûf su culture e lenghe; chest cuestionari al ven publicât ancje sul cuotidian Patria del Friuli, cambiant la grafie, che tal origjinâl e jere chê fonetiche creade di Telin stes su la base di chê dal esperanto. Ma suntun altri cuotidian, il Giornale di Udine, un anonim Rusticus al tache une campagne cuintri il misteriôs grup di via Vallescura, la residence a Bologne di Telin, colpevul di jessi une clape di spiis e di lavorâ contro l'italianità del nostro Friuli italianissimo. La cjase di Telin e ven percuiside, il lunari secuestrât, cun Telin che nol rivà a capî parcè, viodint ancjemò in chest periodi il furlan, come tancj inteletuâi furlans, come "ripâr ustinât cuintri de viamente maree slave e teutoniche".
Lis sôs ideis a cambiin daspò de Grande Vuere, che e veve lassât muarts, distruzions in dutis lis robis, e il gjeolic al devente un grum plui militant, come che si viôt intes rivistis, in gjenar ciclostiladis, Tesaur de lenghe furlane e Patrje ladine. Riviste pal Friûl, Çarñe, Dolomitis dal Adis e Canton Grison (publicade dal Mai dal 1921), une plui storiche e anticuarie, chê altre plui militante. Lis posizions di base a son chê de esistence di une patrie ladine, une nazion che e comprint il Friûl, la Cjargne, lis Dolomitis dal Adis e Cjanton Grison, fondade suntune lenghe ladine, che secont Telin e à lis stessis lidrîs; chest al è l'unic mût di fermâ il nazionalisim talian, gjermanic e slâf, viodût come element che al puartarà nome a altris dolôrs e muarts; une posizion che e je oposte dal dut a chê da la gran part de societât e dai inteletuâi furlans.
Intal Novembar dal 1919 Telin al pronte ancje un program politic pes elezions in dîs ponts.
Telin al è ancje tra i fondadôrs de Societât filologjiche furlane, tal 1919, ma za tal Setembar dal 1921, tal congrès di San Denêl, al è l'obietîf di une azion di un grup di socis, soredut ex-irredenti, che al censure il so intervent e al piture la figure dal udinês come chel di un strani utopist. Dal sigûr al jere avonde sleât de societât furlane, vivint ancje lontan, ma soredut al va cuintri la politiche puartade indenant da la Filologjiche, chê di un dopli patriotisim furlan, pe piçule e pe grande patrie.
La ativitât di Telin e va instès indenant, scrivint gnovis oparis e puartant indenant lis publicazions; al scrîf dopo da la riforme Gentile i trê libruts di esercizis par trê classis des elementârs Dal Peralba ad Aquileia e dal Livenza al Timavo. Intal 1926 al publicà "Il tesaur de lenghe furlane", une opare autografe di 826 pagjine che e conten la plui grande racuelte di vilotis furlanis (cul titul di "Spieli de anime furlane o leterature popolar tradizional de Çarñe e dal Friul", integrade plui tart cun "Zonte a lis vilotis"). Dal 1929 al 1933 al publicà ancje la riviste "Archivi de leterature furlane antighe e moderne", e une vore plui prudent, par vie de situazion politiche. Si dediche ancje a oparis plui gjenerâls, come Prospettive nelle industrie turistiche del più grande Friuli o Barzeletis furlanis a la Boccaccio. L'ultin libri che al scrivè al fo Gramatiche, vocabulari e eserciçis di lenghe internazionâl esperanto pa-i ladìns furlàns, jessût tal 1935, in plen timp fassist.
Al mûr ai prins di Otubar dal 1938. Tal testament al lasse bêçs pe "nestre difese nazionâl"; un dai esecutôrs al sarà Felix Marchi, fondadôr dal gjornâl Patrie dal Friûl.
Ideis di Telin sul Friûl e la furlanetât[cambie | modifiche il codiç]
Telin al ven ricuardât spes come un profete, ma diviersis des sôs ideis a somein, vuê come in chê volte, utopiis, come chê di une unitât politiche-aministrative dal mont ladin, sot di une stesse bandere e magari sot dal Patriarcjât di Aquilee, ancje se i rapuarts culturâi a son dal sigûr aumentâts. Altris si son realizadis, almancul in part, come chê dal ricognossiment uficiâl de storie e de dignitât de lenghe furlane, cul insegnament dal furlan tes scuelis, che Telin al veve za fat un trê libruts cun esercizis di traduzion tal 1924, e chê di une istituzion superiôr furlane, vierte a ducj i ladins, realizade cun la istituzion de Universitât dal Friûl.
Telin linguist[cambie | modifiche il codiç]
Telin al fo criticât parcè che intes sôs ideis linguistichis nol veve basis sientifichis. Chest al è vêr, ma no si po instès dineâ la impuartance dal sô lavôr, dal grant numar di peraulis gnovis che al metè dongje, e des notis su lis variis variants dal furlan, dâts che al recuperà zirant un grum pal Friûl e fevelant cu la int. Al inventà ancje une grafie pal furlan, doprade tes sôs oparis, ma che no à vût fortune. Interessantis a son ancje lis osservazions a proposit di neologjisims, par sostituî mûts di dî forescj cun peraulis furlanis scletis.
Rapuarts cul mont ladin[cambie | modifiche il codiç]
Il cjapitul dai rapuarts cul rest dal mont ladin nol è ancjemò ben studiât. Di sigûr al ve contats cui grisonês plui impuartants, fra di lôr Peider Lansel, pari dal romanç come lenghe nazionâl in Svuizare. Tal Archîf Tellini e je ancje stade cjatade une opare pal insegnament dal ladin ai fruts, che e fo fermade al moment de publicazion; al somearès che la stesse bandere dai ladins dolomitans e sedi stade pensade di Achîl Telin.
Comemorazion[cambie | modifiche il codiç]
A cincuante agns de so muart, la Union scritôrs furlans e à metût cheste lapide sul mûr de cjase dulà che al nassè, a Udin: “In ta chest lûc al è nassût Achîl Telin, sienziât, campion di furlanetât, profet dal resuriment dal Friûl e de Patrie ladine”.
Referencis[cambie | modifiche il codiç]
- Giovanni Frau, Pe memorie di Achille Tellini (1866-1939), Ce fastu 2007-1, Udin
- Donato Toffoli, La patrie ladine. Cualchi note su la figure di Achille Tellini, Ce fastu 2007-1, Udin
- Donato Toffoli, "La Venezia Giulia: una questione friulana", saç publicât intal libri: AA.VV, 2008, cjase editore "Kappa Vu" di Udin - "Venezia Giulia. La regione inventata"


text:
24 di Novembar
Il 24 di Novembar e je la 328° zornade dal Calendari Gregorian, (la 329° se l'an al è bisest). A mancjin 37 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1859 - Charles Darwin al publiche il so famôs libri On the Origin of the species dulà che al spieghe la teorie de evoluzion.
- 1963 - Lee Harvey Oswald, sospetât di jessi il sassin dal president merecan John F. Kennedy al ven copât in un atentât a Dallas.
- 1976 - Un taramot in Turchie al fâs 60.000 muarts
- 2004 Il guvier irlandês al domande che il Gaelic al deventedi lenghe uficiâl de Union Europeane
Nassûts vuê[cambie | modifiche il codiç]
- 1632 - Baruch Spinoza, filosof olandês († 1677)
- 1826 - Carlo Collodi, scritôr talian († 1890)
- 1954 - Emir Kusturica, regjist jugoslâf
Muarts vuê[cambie | modifiche il codiç]
- 1991 Freddie Mercury, cjantant inglês de clape dai "Queen" (n. 1946)


text:
Duar ben ben gno ninin
Duar cun cheste nenie
jo ti benedìs
le to vite interie
E il neri unfier butarà
Lis sôs flamis su le tiare e si brusarà
Le so infame schirie
Muarts e saran soldâts, e i gjenerai
Cence vuere, e colarà ju
Le ultime bandiere
Muarts e saran soldâts e i gjenerai
Cence vuere colarà ju
Le ultime bandiere
Rît ben ben gno ninin
rît cun cheste nenie
e tu ridarâs pe to vite interie
Mai plui fan tu varâs
Par muri in te miserie
e di famadôrs roseâs da cjans
Mai plui l’orcul sarà
Mai striis di frontiere
Libar tu sarâs di cori pe tiare
Mai plui l’orcul sarà
Mai striis di frontiere
Libar tu sarâs di cori pe tiare
inviata da DoNQuijote82 - 2/12/2013 - 14:43


text:
Trevîs
Trevîs al è un comun dal Venit, cjâf lûc de omonime provincie, logât cirche 20 chilometris a Nord de citât di Vignesie.
Tabele dai contignûts
Gjeografie[cambie | modifiche il codiç]
La citât di Trevîs e je situade te planure venete, 15 chilometris de rive diestre da la Plâf: e je traviersade dal flum Sîl.
Storie[cambie | modifiche il codiç]
La citât e à origjins preromanis, e cu la concuiste de bande dai Romans de Galie Cisalpine, la citât e deventà municipi roman: il non latin al jere Tarvisium.
Cu la cjadude dal Imperi, Trevîs e deventà lûc di contese jenfri i Gotis e i Bizantins. Concuistade poi dai Langobarts, e à vivût un periodi di grande ricjece, cjapant parfin il dirit di bati monede.
Cu la crisi dal sisteme comunâl, ancje Trevîs e passà ae forme di guvier de Signorie; la prime famee a fuerin i Ezzelini, signôrs dal teritori jenfri il 1237 e il 1260.
Tal 1339 si unì ae Republiche di Vignesie, deventant il prin possediment in tiere de Serenissime.
Coinvolzude cun Vignesie tes altris vueris par il primât su la penisule taliane, la citât e fo guviernade dal duche di Austrie jenfri il 1381 e il 1384 par passâ, dal 1384 fintremai al 1388, ai Carraresi. A si riunì di gnûf a Vignesie, deventant une vere e proprie fuartece cuant, tal 1509 e fo dotade de sôs celebris muris, eretis par difindisi dai atacs de Leghe di Cambrai.
Par vie dai sacrificis sopuartadis dai abitants vie par la Seconde Vuere Mondiâl, la citât e fo decorade cu la medaie d'aur al valôr militâr tal 1948.


text:
Andis
Lis Andis a son il plui impuartant sisteme montagnôs de Americhe Meridionâl. A son logadis inte bande a bonât dal continent,e a si disvilupin par plui o mancul 7.200 km, vignint cussì a jessi il sisteme montagnôs plui lunc dal Mont. La sô largjece medie e je di 240 km, biel che invezit la sô altece medie e je di cirche 4.000 m.
Lis Andis a traviersin siet stâts de Americhe meridionâl: Argjentine, Bolivie, Cile, Colombie, Ecuador, Perù e Venezuela.
La cime plui alte des Andis e je la mont Aconcagua, che e tocje i 6.962 m.


text:
Cjase
Par cjase si intint une struture naturâl o une costruzion artificiâl doprade dal om par vivi e no cjapâ il vint, la ploie, il frêt e il cjalt. Une cjase e po tegni une o plui fameis e cualchi volte ancje animai, e po vê une jentrade par une o plui puartis e vê balcons, scjalis, implants e servizis.
Storie[cambie | modifiche il codiç]
Fin cuant che l'om al à scomençât a vivi su cheste Tiere e a fâsi une famee, al à simpri vût bisugne di une cjase dulà vivi, mangjâ, scjaldâsi e durmî.
Za lis primis popolazions de Mesopotamie e dal antîc Egjit si fasevin la cjase cui modons cuets tal fôr e le pae, o cun altris materiâls che cjatavin. Si podevin cjatâ za sedi abitazions par une sole famee sedi abitazions par plui fameis, cun tant di curtîl, e lûcs riservâts par lis feminis e la servitût.
La cjase inte antighe Grecie e scomence a cjapâ une identitât e une forme: fatis cul len, l'arzile e la pae, lis cjasis de antighe Grecie a jerin une vore diferentis: scuris e cence comoditâts pai puars, plui fuartis e fatis cu la piere par chei che podevin paiâ. La cjase greche e veve une plante retangolâr, un curtîl centrâl e plui stanzis.
La cjase de Rome antighe e jere plui o mancul come chê greche, e veve un o doi curtîi (clamâts atrium e peristilium) e veve une bande dulà l'om al podeve stâ cu la sô famee, e une altre bande par la vite publiche. Bisugne ancje dî che te antighe Rome, no ducj a vevin il stes tip di cjase: la int dal popul e leve a stâ intes insulae, cjasis popolârs che vevin pui plans e dentri no si podeve fâ di mangjâ e no si podeve piâ il fûc parcè jerin fatis di len e modon, e al jere facil che cjapassin fûc.
I senatôrs e la int dal podê e leve a stâ fûr de citât, tes villae, costruzions in piere in plene campagne, dulà che i siôrs no si fasevin mancjâ nuie.
Tal periodi de Etât di mieç la cjase torne a jessi une abitazion unifamiliâr, ma il vivi dal om si svilupe dentri dai monasteris e cjiscjei, dulà che il vivi e il lavorâ dal om si jere aromai spostât.
Intal Rinassiment si torne a un ideâl di cjase scuasit come chel de epoche romane, ma in cheste ete lis costruzions plui impuartantis a son di utilitât publiche: glesiis, palaçs dal Comun e puints a restin lis preocupazions principâls par chei che al timp a jerin clamâts a ocupâsi di architeture.


text:
Ab urbe condita
Ab urbe condita (in curt a.u.c. o AUC, a voltis ancje Anno urbis conditae) e je une frase latine che a vûl dî "de fondazion de citât" (di Rome), che secont de tradizion e je stade ai 21 di Avrîl dal 753 p.d.C..
Al jere un dai mûts par calcolâ la date une vore doprât te antighitât. Tal prin secul dopo di Crist si tacà a doprâlu uficialmentri cuant che sot dal imperadôr Claudi tal 47 si memoreà l'otâf centenari de citât.
Al fo introdot di Marcus Terentius Varro, che studiant lis listis consolâts al calcolà che i prins consui a forin elets intal an 245 daspò de fondazion, in base a lis conclusions di Dionîs di Alicarnàs, che al veve calcolât che tra la fondazion di Rome e la colade de monarchie a passarin 244 agns.


text:
Friulia svendude
“La operazion puartade a tiermin des dôs finanziariis regjonâls e je vuê un altri tassel che al permet al Venit di lâ indenant tal tornâ a cjapâ la strade dal rilanç industriâl”. E chest, a nô, ce nus interessial? Nus interesse, nus interesse. Parcè che al è propit cussì che al tache il comunicât stampe de Regjon Venit li che il president Luca Zaia, ai 17 di Jugn passâts, al à comentât la operazion di fusion di Friulia Sgr e Veneto Sviluppo, cu la nassite de gnove societât “Friulia e Veneto sviluppo Sgr” (scurtât in Fvs Sgr), che di chê il Venit al varà il 51% des cuotis.
Al va indenant Zaia: “A son fonts par cirche 100 milions di euros che cumò si puedin doprâ par alimentâ inmò plui progjets di implant gnûf e di rilanç in setôrs strategjics de economie dai teritoris des nestris dôs regjons, de agroindustrie al manifaturîr, des start up aes gnovis tecnologjiis. La Regjon Venit e je sigure che chest al sedi un dai veicui plui utii par fâ svilupâ e par sostignî lis strategjiis di cressite par dimension e competitivitât des nestris impresis e un metodi ancje propositîf par meti in acuardi l’intervent public cun iniziativis privadis cumò frazionadis sul teritori, smirant e rivant a tirâ dongje invistidôrs nazionâi pronts a contribuî cu lis lôr capacitâts ae riprese competitive dal nestri sisteme industriâl”. Stant che Zaia al è president de Regjon Venit, si pues scrupulâ che cuant che al dîs “nestri” si riferissi propit al sisteme industriâl venit e no a un “nestri” slargjât. Pal rest, atrai invistiments privâts e sedis di aziendis e je une des pocjis risorsis che – in timps di riduzion continue dai trasferiments dal Stât – e permet aes Regjons di aumentâ la butade economiche e duncje i fonts disponibii par erogâ servizis e par tignî in pîts la machine aministrative, e par gjenerâ altris ocasions di cressite. Par carateristichis storichis e carateriâls dai operadôrs economics – no stin platâsal -, la intese e somee che e rapresenti un “piçul jutori” plui pai imprenditôrs venits che par chei furlans.
A son dopo cierts elements di rifleti. Friulia Sgr e jere stade segnade tant che pussibil gjestôr dai fonts pension regjonâls, sot studi di timp e che, ancje di resint, cierts rapresentants dal mont finanziari locâl a àn sostignût che e je rivade la ore di inviâju. Se i fonts a fossin gjestîts pardabon di Friulia Sgr (cumò Fvs Sgr), o laressin a pericul di finanziâ cui bêçs furlans la cressite dal Venit o, dut câs, di leâ chescj sparagns al andament de economie dai nestris vicins. Duncje o varessin di sperâ che la economie venite e vadi ben… ancje a discapit di chê dal Friûl? E, dut câs, o tignìn simpri presint che il soci di maiorance al reste la Regjon Venit…
Al è dopo un altri aspiet no trascurabil: il rapuart resint de sede Bankitalia di Triest sul andament de economie regjonâl intal 2013 al à evidenziât cemût che lis bancjis locâls a vedin rivistît in maniere tradizionâl un rûl di rilef in Friûl-VJ. “dilunc dal periodi di crisi – si lei - i prestits erogâts des bancjis locâls a àn mostrât une dinamiche cuasi in maniere fisse superiôr di chê di altris intermediaris”, ancje a cost di cuintricolps negatîfs sui propris belançs (cjale ae vôs incais e soferencis)… Ma il rapuart diret cu la economie dal teritori al à permetût di gjestî al miôr ancje situazions delicadis. No dismenteìn, invezit, che al è stât propri cuant che si sin imbarcjâts in aventuris in altris teritoris mancul cognossûts che a son stadis ripuartadis sdramassadis su sdramassadis: il câs dal Mediocredito dal Friûl-VJ – che lis sôs pierditis in grande part a derivin di operazions “infeliçs” fûr regjon, ma chei i siei coscj a pesin cumò sui citadins dal Friûl-VJ che a àn di paiâ la ricapitalizazion – al varès di vênus insegnât alc. O forsit nol è ancjemò suficient?
Alc di positîf, però, in cheste intese, si lu podarès cjatâ: di là di stimolâ la iniziative dai privâts, dai imprenditôrs, al met in competizion doi teritoris. Che par atrai invistiments a varan di jessi un plui apetibil di chel altri. Chest al vûl dî jessi in stât di ufrî miôr infrastruturis e servizis, cundizions plui favorevulis dal credit, burocrazie mancul scjafoiadice e plui sclagne, tassazion plui smirade a agjevolâ la cressite e il disvilup (une fiscalitât di vantaç o ce?), poie ai invistiments in ricercje, istruzion e culture. In pocjis peraulis, un progjet di cressite che al dipendarà des sieltis politichis e de capacitât di cui che nus aministre di no vierzi la stale e lassâ che i bûs a vadin a passonâ a Asiago impen che sul Montâs… ❚
Linux


text:
Il doman de cjadree
Il Distret de Cjadree al è stât par tant timp la risorse industriâl plui impuartante de provincie di Udin, determinante pe cressite industriâl, economiche e sociâl dal teritori e pe imagjin dal Friûl in Italie e tal forest.
Il crac patît dal Distret al è tacât intal 2002, al è lât indevant inte seconde metât dal deceni passât e ancje sul tacâ dal atuâl.
Ma il Triangul de Cjadree saraial ancjemò impuartant? Tant, masse di mancul!
Simpri restant che i imprenditôrs de cjadree no àn slusicât par previdence - grampant il plui pussibil intal imediât, cence dimandâsi cemût stâ sul marcjât ancje intal futûr –, e je ore che la politiche e scomenci a calcolâ in maniere concrete la impuartance dal Triangul de Cjadree, cun intervents smirâts a fermâ il so declin.
Intal 1991 il trafic mobilîr in esportazion dal Friûl-Vignesie Julie al jere il 22,1% di chel talian, intal 2001 al jere il 18,1%, intal 2013 dome che il 14,2%. Il trafic in esportazion de provincie di Udin al rapresentave il 14,7% dal totâl nazionâl intal 1991, il 10% intal 2001 e il 5,4% tal 2013. In confront a plui o mancul 20 agns indaûr, la provincie di Udin e à plui che dismiezât il valôr dal propri trafic di mobii in esportazion, lant jù dai 953 milions di euros intal 2002 ai 448 dal 2013. Si è consumade une contrazion cetant impuartante in chei dodis agns luncs e dolorôs, passâts tra une misture di indiference e di rassegnazion di bande di ducj i grups dirigjents.
Devant di chest senari o volaressin che la politiche si fasès indenant cun decision. Plui voltis, tant che Filca Cisl, o vin dât l’alarme. Dal 2000 si son pierdudis 369 impresis, lant jù aes 42 in ativitât ai 31 di Dicembar passât. Si à pierdude une energjie imprenditoriâl impuartante e une grande oportunitât pal inseriment a vore di zovins e di feminis.
La crisi e à scancelât i grancj grups di cjadreis, sparagnant dome un. La evoluzion dal faturât fat des cincuante impresis plui impuartantis de aree e fotografe in maniere brutâl il cediment: dai 710 milions dal 2001 al è calât ai 340 dal 2009 e ai 277 dal 2012, cuntune pierdite che e lenç i 2/3.
A pericul, vuê, e je dute la struture industriâl provinciâl e, plui in gjenerâl, regjonâl.
Nol è il câs che e fasi la stesse fin dal Distret de Cjadree. Se e je une cussience efetive de centralitât dal setôr des manifaturis inte economie e intal lavôr, al mancje però ancjemò un plan di politiche industriâl regjonâl, sostanziât - par ce che si pues auspicâ - ancje des propuestis dai rapresentants dai lavoradôrs e des impresis.
Un altri intervent intardât nol varès justificazions, parcè che falâ ancjemò une volte, in plui che diabolic, al sarès mortâl pe economie e pe comunitât furlane. ❚
✒ Gianni Barchetta, Segretari Regjonâl FILCA CISL Friûl-Vignesie Julie


text:
EDITORIÂL - Svendude ancje le muse par un svolet di colibrîs
✽✽ Me àn contade cussì e o crôt che e sedi vere. Dopo la presentazion dal avion cun piturâts i colibrîs, de sede di Turismo FVg e partìs une telefonade ai gjestôrs de isule de Cone, il centri naturalistic sul Lusinç. Ur domandin se a puedin ospitâ une troupe de Rai che e à voie di fâ un servizi sui ucieluts. A chei de Cone ur ven di ridi, ma a disin di sì par fâ publicitât al sît. Ducj contents, duncje: chei di TurismoFvg che a àn puartade indenant la promozion, la Rai che e pues fâ il servizi e chei de Cone che a van par television.
✽✽ E somee une monade, ma pensait a ce nivel di incompetence che o sin rivâts. Lassìn in bande chei de isule, che pardabon a àn fat ben a mostrâ la bielece di cheste bande dal Friûl e la sô maravee di nature, e viodìn invezit la ignorance di cui che al varès il dovê di savê.
✽✽ Ce volêso che al sedi pensâ che il colibrì al è un ucielut furlan par chei che no san nancje dulà che al è il Friûl? Ce volêso che al sedi par chei gjenis di TurismoFVG crodi che il colibrì al svoli sul Lusinç? No san nuie, ma a pretindin di fâ lis robis par cont e in non nestri.
Dut chest, par no fevelâ de sielte dal ucielut al puest de acuile che di un pieç, ancje se no je mai plasude a triestins e socis, e sta ancje tal confenon de Regjon. Visìnsi, no je la nestre, biele cun zâl e blu, fuarte e gloriose tes mans dai Patriarcjis. No, e je la version talianote che no dîs nuie. Ma ancje cheste figure e da fastidi a chei che di simpri a pensin a fânus pierdi la nestre storie.
✽✽ Us disarai di plui: a stan fasint un gran scjas su la cuistion de specialitât e de riforme dal titul V di Renzi. Ducj a Rome a vaî in non de autonomie. Po dopo, tu vâs a lei lis declarazions dai nestris sorestants e tu cjatis dome une difese pontade su cuistion economichis.
✽✽ Come che la nestre specialitât e fos une forme di formadi di difindi de concorence foreste: Montâs cuintri Emmenthal, a chest le àn ridusude. ❚
Dree Valcic


text:
50 AGNS DE REGJON. Il dibatit politic
Il confront politic tor de cuistion “Regjon Friûl-Vignesie Julie” al fo alc e ce. Tal dibatiment ae Costituente il probleme teritoriâl al fo discutût a lunc. Tito Maniacco, te “Storie dal Friûl in curt”: «Tignint cont de cuistion di Triest, une cuistion di principi, si rivà a un compromès, che nol rivà a contentâ nissun. No fo cjapade in considerazion la viere cuistion di une autonomie furlane, che e fos leade aes sôs carateristichis storichis. E jere pôc cognossude, tant che vuê e je pôc cognossude la storie dal Friûl; l’autonomisim catolic, tradizionalmentri anti unitari e anti risorzimentâl, al jere viodût cun suspiet de çampe».
Chei che si oponevin ae specialitât, dut câs, no rivavin a mandâ par aiar la decision finâl de Costituente. Ciert, però, a otignirin ae fin la aprovazion de decime disposizion transitorie de Cjarte, che e rimandave a timp indeterminât la costituzion de gnove regjon. Duncje, il cuadri politic che al jessè al viodè contraris socialiscj e liberâi; i comuniscj a vevin iniments adiriture un referendum. Democristians e republicans no mostrarin gran entusiasim. Anzit: dentri de DC lis corints si scuintrarin in ziraments di aiar memorabii. Tal Otubar dal ’47, la decime disposizion transitorie e fo proponude propit di oms de DC: Gronchi, Piccioni, Piemonte, Facchinetti, Macrelli, Vigna e Scoccimarro. E ai prins di Fevrâr dal 1953, plui di 5 agns dopo de jentrade in vore de Cjarte, a non dai parlamentârs furlan, Tiziano Tessitori al conte al President dal Consei Alcide De Gasperi dute la comedie. La letare si cjate tal Archivi di Sedean. Tessitori al scrîf: “(Gronchi) al veve osservât che motîfs di ordin politic a conseavin di rimandâ ogni decision definitive, lassant la risoluzion definitive al futûr Parlament, soredut pai resints avigniments internazionâi che a fasevin di cheste Regjon un pont particolarmentri dedicât e sensibil, pe politiche interne e foreste. O varessin argoments suficients par mostrâ il nestri disacuardi cuntune motivazion simile. (Cheste) e fo il risultât di un compromès tra cui che al voleve (Parri, Codignola e Binni) la revoche de autonomie speciâl concedude e cui che (Zuccarini e altris) al insisteve che e fos metude in vore. Pal vêr, plui che resons internazionâls, a influirin lis protestis di cierts anti regjonaliscj locâi”. Cuant che, tornât a jessi elet al Senât, Tessitori al frontà di gnûf la cuistion dal Statût speciâl de Regjon Friûl, ai 25 di Jugn dal 1962, ae Cjamare Alte, al puartà cuatri emendaments: istituzion de provincie di Pordenon, Udin cjâf lûc aministratîf par cuistions gjeopolitichis, Triest citât speciâl, dentri de specialitât de Regjon, cun largje potestât di autoguvier. La Dc lu metè al pâl, ma ai 24 di Lui il Statût Speciâl al ve il bon acet, cemût che al burive fûr dai progjets di Biasutti, Armani, Schiratti, Toros, Pellizzo e Tessitori. Cussì il senatôr al sierà il so discors in Senât intant dal dibatiment: «Il Stât al scugnarès fâ un secont pas e studiâ la pussibilitât di tornâ a dâi a Triest, in cualchi mût, la sô “suaze teritoriâl”, che nol je il Friûl, che nol pues jessi il Friûl, che no fo mai il Friûl. La sô “suaze teritoriâl” e je la Europe dal centri-est (tal so intervent par talian il senatôr al dopre la peraule ‘retroterra’, ndr)».
La atuazion de decime disposizion transitorie e procurà un ritart te istituzion de Regjon Friûl. Si rivà ai 31 di Zenâr dal 1963, cu la leç istituzionâl e cul relatîf Statût. E l’Ent al fo metût in funzion, di fat, tal Mai dal 1964.❚
O.P.


text:
27/08/11
La storie de Joibe Grasse a FAFieste ai 2 di Setembar
Vinars ai 2 di Setembar, a 7 di sere (19.00), alì dal tendon di Blessan, si varà l'ultin dai apontaments estîfs cu la Associazion 1511. Si trate di une conference storiche sul riviel de Joibe Grasse dal 1511 tignude di Carli Pup là che si fevelarà des causis, dal svilups e de ereditât de plui grande rivolte popolâr furlane. La iniziative e je cjapade dentri inte FAFieste, manifestazion inmaneade dai Fantats Furlans che si davuelzarà dal prin ai trê di Setembar.
Simpri vinars, ma a 9 di sere (21.00), dentri de FAFieste si varan i concierts di Ulisse e i Ciclopi (che a àn a pene vinçût il Premi Friûl), dai Parafangos e dai Ad Plenitatem Lunae (grup che, cemût che us vevin za contât, al à dedicât un dai siei tocs propit ae Joibe Grasse dal 1511). A saran po i bancuts di diviersis grups tant che la associazion "Lenghis dal drâc - Amîs di Onde Furlane" e dal Comitât Friûl - Euskal Herria là che, se o cjalais ben, o cjatarês ancje materiâi dedicâts ai 1511. Cun di plui, dentri de fieste, al è ancje ce mangjâ e ce bevi.
Iscriviti a: Commenti sul post (Atom)


text:
1914-2014 IL CENTENARI DES BAUSIIS E DE VERGOGNE. Profugancis
Scomençade cul prin numar dal 2014, ve ca la nestre “cuintristorie” de prime vuere mondiâl memoreade chest an. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. Nô o contarìn storiis e aspiets de cuistion che la retoriche dai Stâts nazionâi no à mai contât. (5e pontade)✒ Redazion
Une des plui grandis vergognis, mai contadis e simpri tignudis pladis parcè che a pucin di crimin cuintri la umanitât, e fo la deportazion di miârs di civîi in cjamps di concentrament gjestîts dai militârs talians vie par dut il periodi de vuere. Si tacà a disvuedâ dute la zone dal front. La int e scugnî sbandonâ lis cjasis, i cjamps, i nemâi. Dut al fo recuisît e puartât vie dai militârs. Lis abitazions privadis dopradis come cuartîr pes trupis, o come magazin, o semplicementri sbandonadis, a disposizion di laris, robariis e carognadis. A dute cheste int e va zontade ancje la popolazion di chei teritoris che e vignivin “liberâts” de Italie. Lis categoriis plui colpidis a forin i citadins oms, jenfri i disevot e i sessante agns, di ducj chei teritoris che si cjatavin a est di Cormons e a nord di Pontebe. Bielzà tal 1915, a pene sclopade la vuere, il numar dai dispatriâts al jere calcolat sui 47 mil. Fin di subit i prefets talians a sfrutarin cheste ocasion par dâur cuintri ancje a chei personaçs che di simpri a manifestavin une cierte oposizion politiche e ideologjiche tai confronts des istituzions. Bolâts tant che “austriacants”, spes segnalâts di denunciis anonimis, che a son simpri “pelosis”, ven a stâi indreçadis di chei che a vuelin regolâ i lôr conts privâts: tal grop a forin mitûts dentri muinis, predis, adiriture cualchi vescul, insegnants, inteletuâi, ma ancje ostîrs, cjaliârs, faris: dutis categoriis incriminadis parcè che a contat cu la int, e duncje sospietâts di jessi provocadôrs cuintri la vuere, la bandiere taliane, il guviar dal gnûf stât talian che al jentrave in tiere austriache, ancje se chê tiere si diseve di liberâle di un opressôr forest, injust e trist. I lûcs di detenzion a forin pal plui concentrâts in Sardegne ma ancje tes isulis che cualchi an dopo a deventarin lûcs di internament doprâts dal regjim fassist: Ponza, Lipari, Ventotene, Lampedusa. Dute cheste puare int, deprivade di ogni ben, slontanade dai siei lûcs, cul grop in cûr di vê sbandonade la sô cjase, i pôcs nemâi che a garantivin un pôc di sostentament, a cjapavin dal guvier talian une lire in dì par vignî incuintri a dutis lis lôr esigjencis. Une lire in dì! Cussì nus conte la professore Giovanna Procacci, de universitât di Vignesie, che in chescj agns Matteo Ermacora, zovin e brâf ricercjadôr furlan specializât inte prime vuere mondiâl, al à firmât di pôc une interessantissime ricercje su la condizion des feminis in chest contest cetant dramatic e vergognôs. Il studiôs al à metût in clâr che lis autoritâts talianis a cjatarin, intai paîs furlans sot de Austrie, dome che feminis, vecjos e fruts, stant che i oms a jerin a scombati sul front, aes voltis une vore lontans, vie pe Galizie, cuintri dai rus. La consultazion dai archivis militârs lu à puartât a calcolâ che lis feminis internadis a forin adiriture il 20% di ducj i deportâts. Acusadis di jessi austriacantis, o adiriture di sedi dopradis tant che spiis dal nemì. O dome parcè che il lor cognon nol jere talian. A vevin une etât comprindude jenfri i cuindis e i setante agns. Dispès a puartuarin daûr i lôr fîs. Dome a Çarvignan 10 feminis a forin internadis parcè che fiis di nemîs de Italie, altris 10 a jerin massariis, cuatri a tignivin un albergut, dôs a jerin mestris. E po dopo a son nomenadis ancje une coghe, une infermiere, une camarele. Insome, come che si pues viodi, dutis periculosis infiltradis di Viene che a cospiravin cuintri la talianitât e la bandiere! In Cjargne, a pene sclopade la vuere, a restarin blocâts inte tiere di nissun une vore di paisuts. Lis feminis a profitarin cirint di mantignî il contat cu la parintât austriache: un leam di afiet che si concretizave cun cualchi letare, o pluitost cuntune cosse jemplade di une fuiace di pan, un butilion di vin, cualchi bleon, une scaie di formadi. E cuant che a rivarin i talians a forin propite chestis feminis a colâ tal mirin dal suspiet e a sedi condanadis ae deportazion. Une vore suspiet al fo considerât il plurilinguisim. Savê fevelâ sloven, todesc o furlan al jere indizi di “sospetta connivenza con il nemico”. In plui, in timp di vuere, a jerin lis feminis che a levin in malghe, o che a continuavin a “cramâ” sul fîl dai confins. Dutis ativitâts che lis fasevin suspietâ di jessi spiis dai mucs. Simpri Ermacora al fâs notâ che dispès il sintiment feminin al jere manifest cuintri i talians, massime i uficiâi, viodûts come chei che a obleavin fîs, oms e fradis a lâ a murî in trincee. E cussì aes voltis a sabotavin, o pûr a contestavin dut ce che al jere talian: bandiere, divise, manifescj o ancje segnaletiche stradâl. Plui di cualchi mari, in segn di contestazion, e à vût la “sfrontatece” di clamâ la fie “Germana”. Chel al bastave par sedi deportâts dai talians. O ancje il refudâsi di bevi in onôr dal re. Tantis di chestis feminis, lontanis di cjase, cui lôr vecjos e i fruts di mantignî, a scugnerin cjatâ di ce vivi vendint il lôr cuarp ai soldâts. Cu la conseguence di un increment di fruts nassûts cence pari in condizions precariis e al limit de sussistence. Ma chest straordinari paîs che e je la Italie al veve il mût di intervignî par risolvi ducj chescj câs pietôs e tragjics. Nol è râr di fat che il probleme dai dispatriâts al fos risolt in curte mitraliant cui avions su lis coloniis o sui cjamps là che a jerin confinâts. ❚


text:
Venerando, vonde monadis
La Pifanie e je di simpri un dai moments plui impuartants pal nestri popul. Lu sintìn tal cûr e tal stomi, e al è naturâl par un Friûl braurôs des sôs tradizions vê la voie di rivâ a comunicâlis al rest de Italie. Par chest a jerin ducj contentons a Tarcint cuant che ur àn dit che chest an la Rai si sarès colegade in direte cul Pignarûl Grant. A vevin parfin decidût di impiâ il fûc trê oris dopo (a dîs di sere) par fâ un figuron cu la Antonella Clerici a “La prova del cuoco”: ma Rai 1 e à trasformade la fieste plui impuartante dal Friûl intune paiaçade lungje no plui di trê minûts che dal pont di viste de promozion turistiche no fasarà nissun ben a Tarcint: dal colegament televisîf il spetatôr nol capive ni se la “Perle dal Friûl” e jere al mâr o se e jere in mont.
Cuissà se i furlans a impararan la lezion: o se la prossime volte che ur mostraran devant dôs telecameris a acetaran di gnûf, sotans, di vendi lis lôr tradizions e la lôr identitât dome par vanitât, e cence nancje sigurâsi di vê un tornecont. Il Venerando al è visât: vonde monadis.. ❚
✒ Walter Tomada


text:
IL GRANT LUNARI DAL FRIÛL. Fevrâr
Il soreli, la atmosfere, la nature
Tai prins dîs dal mês di Fevrâr il soreli si cjate a mieze strade jenfri il solstizi di Unvier e l’ecuinozi de Vierte e al va indevant te sô corse viers il nord slungjant di un grum la durade dal dì.
Di un pont di viste atmosferic, Fevrâr al è il mês plui variabil di ducj, par vie che al pues puartâ ancjemò il grant frêt cun glace e nêf (Fevrâr piês di dut), o ben pandi zornadis clipis e plasevulis (a S. Valentin al cjante l’odulin) e il disglaçament di riu e torents. Dentri de tiere al tache a movisi il fûc de vite gnove e la nature e pant i segnâi dal disveâsi cul saltâ fûr de jerbe (Fevrarut, ogni jerbe il so cjavut), cu lis primis rosis (primulis e violis) tai ripârs soreglâts e cui svoi dai uciei za in amôr tai cîi limpits.
Voris dal cicli agrari
E va indevant la polse des voris agrariis, ma il contadin al tache a verificâ tal batût il stât dai imprescj e a viodi di ogni pussibile necessitât (massime a sistemâ e a justâ la cjase e la stale in spiete di tacâ di gnûf lis voris in campagne). In ocasion de Madone Cereole, o ben dal divisori dal Unvier, al va indevant cuntun control de situazion des scortis, sigurant che a sedin consumadis dome de metât, par podê rivâ cun chei altris prodots ingrumâts (prodots de tiere, mangjantive conservade fin ae fin dal Unvier, vin pai oms, blave e cereâi pai animâi de stale e dal curtîl, legnam, torbe e cjarbon pal riscjaldament). Chei che no lu àn za fat in Otubar e Novembar, cumò a fasin la cuinçadure des vîts, fasint però atenzion aes zulugnis noturnis e aes ultimis glaçadis. Tai cjamps, tai podês e tai orts, dopo une biele netade dai fonts di plante fûr gjavant barascjam e sterps, si fâs la svangjadure, par sigurâ lûs e aiar ae tiere, e la coltade dai terens cun ledan. Tai orts parâts lis feminis a semenin selinos, cevolis, ravanei, pomodoros, bledis, carotis, cesarons, savôrs, basili, pevarons, melanzanis e si plantin rosmarin, salvie, tim e mazorane. Tai zardins a vegnin fatis lis cuinçaduris des plantis e il tai des menadis, a vegnin regolâts e solçâts cisis, arbuscj e simpriverts. Te cjanive il contadin al ten simpri di voli la maturazion dai vins e il lôr travâs tes zornadis limpidis e frescjis, al da aiar ai locâi li che si tegnin i vins, la cjar purcine insacade, i formadis e i altris prodots conservâts pal lunc Unvier. E va indevant la cuinçadure des vîts tes zornadis plui favorevulis, cu la colte e la risistemazion dai pâi di sostegn. ❚


text:
Acuile
La acuile e je un uciel di prede, che si cjate soredut tal Vieri mont. A son membri dal ordin dai falconiformes dai uciei, famee Accipitridae, e a diviers gjenars, no ducj leâts i un cui altris. Come ducj i uciei di prede, lis acuilis a'nd àn potents becs, gjambis e grifis fuartis. A son famosis ancje pe lôr viste, che i permet di viodi lis predis di chilometris di distance, in gracie a pupinis un grum largjis.
Il simbolisim des acuilis[cambie | modifiche il codiç]
Lis acuilis a son simpri stadis dopradis une vore inte araldiche, intes bandieris e pes insegnis. Oltri ae acuile che si cjate inte bandiere dal Friûl, l'acuile e je ancje il simbul de Gjermanie (e prime de Prussie); e jere l'insegne dai reparts militârs romans e ancje dal imperi asburgjic (la famose acuile imperiâl cun doi cjâfs); e jere ancje doprade come simbul dal Ream d'Italie al inizi dal XX secul: l'acuile nere" che tal pet e veve il famôs scût sabaut. Al è il simbul par ecelence des populazions des monts europeichis e in Italie simbul ancje dal Cuarp dai Alpins da l'Armade.


text:
抱歉,在三亚新车买卖里没有找到相关的信息
赶集搜索建议您:
1. 适当删减或更改搜索关键词
2. 适当减少已选择的条件
3. 您可以立即发布相关需求信息»
三亚新车买卖分类: 不限 大众 丰田 本田 雪佛兰 雪铁龙 别克 福特 标致 现代 马自达 比亚迪 奇瑞 奥迪 宝马 奔驰 沃尔沃 日产 吉利
三亚Tramontana频道为您提供最新三亚汽车报价信息,还有海量三亚Tramontana降价促销活动信息.查询三亚Tramontana最新价格,图片,优惠活动等信息,就上三亚赶集网.
Tramontana相关城市:全国Tramontana 北京Tramontana 上海Tramontana 郑州Tramontana 沈阳Tramontana 深圳Tramontana 成都Tramontana 重庆Tramontana 青岛Tramontana 武汉Tramontana 天津Tramontana 济南Tramontana 南京Tramontana 广州Tramontana 西安Tramontana 合肥Tramontana 石家庄Tramontana 大连Tramontana 杭州Tramontana 苏州Tramontana 五指山Tramontana 海口Tramontana 湛江Tramontana 北海Tramontana 防城港Tramontana 茂名Tramontana 钦州Tramontana 阳江Tramontana 玉林Tramontana 崇左Tramontana
三亚二手车网的所有分类: 三亚二手汽车 三亚新车买卖 三亚车辆配件 三亚拼车 三亚自行车 三亚二手电动车 三亚二手摩托车


text:
Grafie de lenghe furlane
Par scrivi par furlan si son dopradis tal timp diviersis grafiis, nome tai ultins agns si è rivâts a doprâ une grafie standard che cu la leç regjonâl 15/1996 e je deventade che uficiâl.
Tabele dai contignûts
I prins scrits[cambie | modifiche il codiç]
Il probleme di cjatâ une grafie al è nassût cun i prins documents scrits par furlan. Chei che a savevin scrivi a vevin come riferiment il latin e l'alfabet latin. Par chest e àn scugnût cjatà cualchi sisteme par scrivi chei suns particolârs che no jerin tes letaris latinis.
Il probleme al jere la scjarse difusion dai documents furlans par cui di spes cui che al à tacât a scrivi si è inventât la scriture cence cognossi i esemplis dal passât.
Par esempli za tal 1360 il nodâr Odolrì di Cividât al dopre la ç pes consonants africadis dentâls e consonants palatâls, par esempli al scrîf Çuan (Zuan), Saçil (Sacîl), piçulg (piçui). Pe medi palatâl sorde al dopre il chi (vuê si scrîf cj), par cui al scrîf chiamp (cjamp), bechià (becjâr), Chiadovry (Cjadovri). Simpri a Cividât tal Bielo dumlo di valor si dopre invezit il trigram cgi (cgiantaraj par cjantarai, pecgiat par pecjât).
Tal 1600 autôrs come Eusebi Stella, Ermes di Colorêt, Girolam Biancon a scrivin lis vocâls lungjis cu la dople letare, par cui si cjate scrit dauur (daûr), maar (mâr) e v.i.
Il Pirona[cambie | modifiche il codiç]
Dut câs la prime soluzion organiche a jessi une vore doprade e ven proponude dal Pirona cun il so vocabolari (1871), fra lis modifichis impuartantis il Pirona al dopre il c al puest dal q, e al torne a doprà il ç come che si faseve tai scrits furlans plui antîcs. La africade si scrîf ç par esempli çate, la medi palatâl e je çh, par esempli lui al çhate (lui al cjate).
Sot il fassisim la societât filologjiche furlane e torne a doprâ un alfabet plui dongje a chel talian come che si viôt tal Nuovo Pirona dal 1935.
Dopo de vuere[cambie | modifiche il codiç]
La grafie de filologjiche e cambie tal dopo vuere sot la influence di pre' Marchet, si tachin a doprâ i digrams cj e gj pes oclusivis medi palatâls.
Tai agns seguitîfs si àn des propuestis diferentis che a otegnin popolaritât, lis clapis Scuele Libare Furlane e Glesie Furlane e tachin a doprâ la hácek (la pipe sclave, ancje cheste une vecje idee di Marchet) par cui a scrivin čavate (çavate), čore (çore), palač (palaç). Di chestis ideis e ven elaborade la grafie Faggin-Nazzi.
La grafie standard[cambie | modifiche il codiç]
Tal 1986 la provincie di Udin a met adun une comission vuidade dal linguist catalan Xavier Lamuela, che e elabore une grafie standard, in pratiche la grafie storiche de filologjiche cun cualchi modifiche. Al inizi cheste propueste e à un sac di critichis ma tal 1996 e devente chê uficiâl e al dì di vuê e je di grant lunc la plui doprade.
La informazion su la storie de nassite de grafie uficiâl de lenghe furlane e je difietose. Il prof. Xavier Lamuela nol à direte e coordenade la comission pe grafie istituide de Provincie di Udin parie cu lis provinciis di Gurize e Pordenon. La comission pe sielte de grafie e je stade istituide de provincie di Udin su progjet dal prof. Adrian Cescje, e po e je stade coordenade simpri di Adrian Cescje, su incjarie dal assessôr ae culture e istruzion che al jere tal 1985, Oscarre Lepre. I comissaris a jerin Etelredo Pascolo, Giovanni Frau, Amedeo Giacomini, Silvana Fachin Schiavi, Giancarlo Ricci, Aldo Moretti, Eraldo Sgubin, Gianni Nazzi. Te ultime fase si è zontade Piera Rizzolatti. Lis sentadis a son stadis 12. Dome inte setime sentade de comission al è stât nomenât 'arbitri' de sielte de grafie il prof. Lamuela, che nol à mai coordenade la comission parcè che la sô incjarie e jere diferente. Lamuela al è stât clamât a riferî inte otave, novesime e decime seconde sentade, la ultime.


text:
Pradaman
Pradaman al è un comun di 2.953 abitants che al fâs part de provincie di Udin. Lu si cjate a sud est dal cjâf lûc su la drete de Tor e de Maline. Il teritori al è scuasit dut plan. E fasin part dal comun ancje la frazion di Lovarie e i cjasâi di Cerneglons Vecjo.
Storie[cambie | modifiche il codiç]
I primis documents che a cjacarin di Pradaman e son dal XI secul ancje se te Tor a son stadis cjatadis anforis di epoche romane che a fasin pensâ a insediaments plui antîcs.
Di viodi[cambie | modifiche il codiç]
Di interès a son la Vile Giacomelli dal XIX secul e la Vile Ottelio dal XVII secul.
Pradaman vuê[cambie | modifiche il codiç]
Al dì di vuê Pradaman al è un puest une vore industriôs tant pes sôs industriis che pe ativitât agricule. Te bande basse dal comun e passe la statâl Udin-Gurize e che si puedin cjatâ une vore di capanons, negozis e buteghis.


text:
Inte suaze dal esam pe finanziarie pal 2009, il president Jean-Yves Le Drian al à informât la Assemblee regjonâl de Bretagne di vê domandât al prin ministri francês il trasferiment ae Regjon des competencis su la gjestion de mape scolastiche dal insegnament bilengâl. Ogni an si propon la nassite di gnovis classis bilengâls che, però, a puartin problemis dal pont di viste des risorsis disponibilis e de lôr distribuzion ecuilibrade sul teritori. Duncje, e dîs la aministrazion regjonâl, al sarès miôr che e fos la Regjon a gjestî lis risorsis umanis e economichis pal insegnament dal e par breton. Ai 18 di Dicembar la Assemblee regjonâl e veve votât, ducj dacuardi, un document che al domandave di lâ ta cheste direzion cuntune sperimentazion che e permetès di tacâ cul sisteme di gjestion diret za tal Setembar dal 2009.
Font: Agence Bretagne Presse, 12/01/09


text:
Gnûf testament
Il Gnûf Testament al è la racuelte dai 27 libris canonics che a formin la seconde part da la Biblie cristiane e che a forin scrits in seguit a la vite e al predicazion di Jesù di Nazareth. I libris dal Gnûf Testament a son scrits in grec cun plusôrs semitisims.
Contignût[cambie | modifiche il codiç]
I cuatri Vanzelis (che la tradizion e clame: seont Mateu, Marc, Luche e Zuan) e ripuartin la vite e i dets di Jesù di Nazareth, contâs cuntun particolar stîl leterari, seont ponts di viste in part difarents.
Il stes autôr dal vanzeli seont Luche al á scrit ancje i Ats dai Apuestui, dulâ che al conte la storie da lis primis comunitâts cristianis sot la guide di Jacun e Pauli. Pal lor stil e contignûts, il vanzeli seont Luche e i Ats dai Apuestui a formin scuasit une opare uniche, dividude in dos parts.
Canul[cambie | modifiche il codiç]
La formazion dal canul dal Gnûf Testament (viôt ancje Biblie) e fò puitost complicade. Al è stât adotât da la Glesie a la fin dal IV secul seont cheste liste:
- i cuatri Vanzelis:
- Vanzeli seont Mateu (Mt)
- Vanzeli seont Marc (Mc)
- Vanzeli seont Luche (Lc)
- Vanzeli seont Zuan (Gv)
- i Ats dai Apuestui (At)
- lis letaris di San Pauli:
- Letare ai Romans (Rm)
- Prime letare ai Corinz (1Cor)
- Seconde letare ai Corinz (2Cor)
- Letare ai Galazians (Gal)
- Letare ai Efesins (Ef)
- Letare ai Filipes (Fil)
- Letare ai Colosses (Col)
- Prime letare ai Tessalonices (1Ts)
- Seconde letare ai Tessalonices (2Ts)
- Prime letare a Timoteo (1Tm)
- Seconde letare a Timoteo (2Tm)
- Letare a Tito (Tt)
- Letare a Filemone (Fm)
- la Letare ai Ebreos (Eb)
- lis letaris catolichis:
- Letare di Jacun (Gc)
- Prime letare di Pieri (1Pt)
- Seconde letare di Pieri (2Pt)
- Prime letare di Zuan (1Gv)
- Seconde letare di Zuan (2Gv)
- Tiarce letare di Zuan (3Gv)
- Letare di Gjude (Gd)
- l'Apocalis (Ap)
Leams[cambie | modifiche il codiç]
- (furlan) Il test de Biblie


text:
Discussion:Relazions e Organizazions Internazionâls
Sens di cheste vôs[cambie | modifiche il codiç]
Jo no ai capît tant ben ce che je cheste vôs, une racuelte di organisims internazionâi? Parcè che par dî par talian it:Internazionale e je une pagjine di disambiguazion, leade plui che altri a la Internazionâl Socialiste--Klenje 7 di Set 2006 a lis 21:42 (UTC)
Spiegazion[cambie | modifiche il codiç]
Mandi, prime di dut, grazie pal to comment. A disi il vêr o ai fat riferiment ale Wikipedia par Inglês, quanche o ai scomenzât chiste vôs. Chel che mi plasarès zontà ta cheste vôs ae une racuelte no dome di organisims internazionâi, ma ancje di tematichis "internazionalis" come le Cooperazion al Svilup e cussì vie. Magari par evità cunfusion, si podarès gambià il titul di cheste vôs. Ce distu? PS: ben accette ogni correzion dal me Furlan ancje. O ai gole di da il me contribût pa salveguardie de marilenghe, ma o ai bisugne di studià miôr le grammatiche ...
Mandi, prime di dut benvignût/benvignude. La tô idee e je interessante, ancje se in efiets a sarès di cjatâ un titul just, forsit Internazionalisim, ma chestis peraulis dopo sunin pôc ben par furlan. Se no si pues meti ca dome une piçule introduzion a ce che si intint par internazionâl, e dopo meti i leams a lis diversis vôs come Cooperazion al svilup e vie indevant. Cussì a vegnarès fûr une pagjine mancul incasinade. Pal furlan, nol è mâl, e al è simpri plui facil corezi cualchi alc che scrivi su robis di cui no ai idee. Po secont me si impare sbaliant, jo almancul o ai fat cussì (e sbalii ancjemò :D). Ah, e ssarès bon se tu ti regjistris culì, cusì ancje i tiei contribûts a son regjistrâts e tu âs la tô pagjine par discuti. Bon lavôr--Klenje 8 di Set 2006 a lis 12:35 (UTC)


text:
Cheche
La cheche (Pica pica) e je un uciel de famee dai corvidis; e à il cjâf, la schene e il pet neris, lis scapolâris e la panze blancjis, lis alis e la code neris cun riflès verts, purpurins.
E bacighe terens vierts cun arbui e cisis indulà che e fâs nîts a cupule, gjeneralmentri sui arbui plui alts.
Lis chechis a si nudrissin di frutams, ragns e insets. A deponin un numar di ûfs jenfri cuatri e vot, e a si curin dai pulins par 22-24 dîs.
E mostre une elevade curiositât soredut pai ogjets lusints e e à la tindince a robâju e a platâju, parcè che a somein ai scussons che i fàsin gole un grun.


text:
Distret di Knittelfeld
Il distret di Knittelfeld (targhe automobilistiche: KF) al è un dai distrets dal stât federât austriac (tod. Bundesland) de Stirie/dal Staiar.
Chest distret al fo distacât da chel di Judenburg cuntune ordenance dal guvier stirian dal 20 di Fevrâr dal 1946.
Al è ulteriormentri divisibil in 14 comuns (tod. Gemeinden) - di chescj, 1 al è une "citât" (tod. Stadt) e un al è un "comun cun derit di marcjât" (tod. Marktgemeinde). Di seguit la liste.
Citâts[cambie | modifiche il codiç]
Comuns cun derit di marcjât[cambie | modifiche il codiç]
Comuns[cambie | modifiche il codiç]
- Apfelberg
- Feistritz bei Knittelfeld
- Flatschach
- Gaal
- Großlobming
- Kleinlobming
- Kobenz
- Rachau
- Sankt Lorenzen bei Knittelfeld
- Sankt Marein bei Knittelfeld
- Sankt Margarethen bei Knittelfeld
- Spielberg bei Knittelfeld


text:
Doi agns indaûr nus lassave pre Toni Beline, un om e un predi libar e mestri di libertât. Vuê o volìn ricuardâlu cun cheste sô riflession su la diference fra stât e nazion.
"Il stât al à une colegance politiche; pal solit il plui fuart che al rivave adore di montâ su la sente e di fâ stâ sot chei altris. Al à parentât cu la prepotence. La nazion, o nazionalitât, invezit e je une comunance di popul, lenghe, usancis, di storie, di anime. E à parentât cu la culture. Cualchi volte stât e nazion a puedin vê i stes confins; come in Islande. Par solit no. E alore, dentri e sot dal prepotent, a vivin lis nazionalitâts. Che a àn ancje lôr une sô gjerarchie. La nazionalitât plui grande e fâs di parone e chês altris a son tibiadis e scjafoiadis parcè che a son plui piçulis e plui espostis. E al ven da se che la nazionalitât plui fuarte e cîr di rivâ adore di jessi la uniche copant chês altris. Il stât talian al à simpri batût che o sin in Italie e, par conseguence, che o sin talians e duncje o vin di cjacarâ par talian. Cheste logjiche di cjocs e je une grande bale fassiste che i grancj e i siôrs e i predis e i mestris le àn simpri ripetude. E je vere che o sin in Italie, ma no par chel che o sin talians. La nestre nazionalitât e reste chê furlane e, partant, in base ancje ae costituzion taliane, o vin dirit, di doprâ la nestre lenghe a scuele e dapardut. "
Usgnot a Visepente e vignarà celebrade une messe in ricuart di pre Toni.
"Il stât al à une colegance politiche; pal solit il plui fuart che al rivave adore di montâ su la sente e di fâ stâ sot chei altris. Al à parentât cu la prepotence. La nazion, o nazionalitât, invezit e je une comunance di popul, lenghe, usancis, di storie, di anime. E à parentât cu la culture. Cualchi volte stât e nazion a puedin vê i stes confins; come in Islande. Par solit no. E alore, dentri e sot dal prepotent, a vivin lis nazionalitâts. Che a àn ancje lôr une sô gjerarchie. La nazionalitât plui grande e fâs di parone e chês altris a son tibiadis e scjafoiadis parcè che a son plui piçulis e plui espostis. E al ven da se che la nazionalitât plui fuarte e cîr di rivâ adore di jessi la uniche copant chês altris. Il stât talian al à simpri batût che o sin in Italie e, par conseguence, che o sin talians e duncje o vin di cjacarâ par talian. Cheste logjiche di cjocs e je une grande bale fassiste che i grancj e i siôrs e i predis e i mestris le àn simpri ripetude. E je vere che o sin in Italie, ma no par chel che o sin talians. La nestre nazionalitât e reste chê furlane e, partant, in base ancje ae costituzion taliane, o vin dirit, di doprâ la nestre lenghe a scuele e dapardut. "
Usgnot a Visepente e vignarà celebrade une messe in ricuart di pre Toni.


text: Il Consei regjonâl - ducj dacuardi fale un astignût - al à fate buine la petzion popolâr fate indenant dal Comun di Migjee e sotscrite di un miâr di citadins. La iniziative e nasseve de mancjade aplicazion intai comuns là che e vîf la comunitât di lenghe furlane dal decret presidenziâl 81 leât ae leç statâl 482/99 che, intai comuns là che e vûf une minorance linguistiche, al permet di vierzi une classe cun 11 fruts impen dai 15 che a son stâts fissâts tant che minim de legjislazion taliane. La norme, che pûr e je stade metude in vore par altris comunitâts minorizadis, pai furlans e je restade letare muarte. Chel di Migjee - là che i fruts par inviâ la prime classe de scuele primarie a jerin 11, ma i è stât dineât di vierzilu - al è il câs che al mostre a clâr cheste discriminazion. La petizion e je stade dome une des iniziativis imbastidis de aministrazion comunâl di Migjee, vuidade dal sindic Alberto Bergamin, par rivendicâ chest dirit. A poiâle, dongje dai citadins, ancje i Comitâts 482 e pe Autonomie e il Rilanç dal Friûl, e diviersis alltris realtâts associativis e istituzionâls. La direzion scolastiche regjonâl no à scoltât. Si spere che la poie mostrade dal Consei regjonâl e l'impegn cjapât dal assessôr Molinaro a dedin il sburt just par cambiâ lis robis. La cuistion e nas dal câs di Migjee, ma al vâl par dute la comunitât furlane e, in gjenerâl, par dutis lis comunitâts minorizadis. Il probleme di fonde però - e lu jeve propit la petzion - al è chel di cjapâ une strade gnove, come che il stes Comitât 482 al veve domandât timp indaûr, ven a dî che e sedi la Regjon a cjapâsi in man lis competencis su la scuele (e lis risorsis) come che e à fat zaromai di agns cu la sanitât. Svicinâ lis decisions ae int al è un at di democrazie, al permet di ufrî soluzions di cualitât plui alte e al varès di judânus ancje a gjoldi di chei dirits che, come furlans, fin cumò nus son stâts dineâts. Cence dismenteâ che par cheste strade si difinit ancje la specialitât de nestre Regjon. No nus somee une robe di pôc.


text:
Google Monde Carte -
France Carte -
Link Removal
Goog le Monde Recherche
Open Directory Project > World> Furlan> Salût>
Open Directory Project
Top: World: Furlan: Salût:
-
Aziende Pai Servizis Sanitaris n° 3 Friûl de Alte
- [Glemone, UD L'aziende e je organizade in doi distrets soci-sanitaris e in trê struturis dipartimentâls unichis a nivel aziendâl: il Dipartiment di Prevenzion, il Dipartiment pe Salût Mentâl, e il Dipartiment pes Dipendencis. Informazions utilis, servizis pal citadin, cjarie e contats.
-
Aziende Sanitarie n. 5 - Basse Furlane
- L’obietîf al è chel di svilupâ une culture di atenzion e orientament viers dal citadin cuntune rêt di comunicazion e integrazion cui professioniscj de sanitât, di mût che i servizi ufierts a corispuindin a chês che a son lis dibisugnis reâls dai utents.
file()filename ()
Moteur Recherche Goog Le Monde - Infos sur le Monde.
- Annuaire Bretagne France
- noyal pontivy elections municipal 2014


text:
Bonaldo Stringher
Bonaldo Stringher (Udin, ai 18 di Dicembar dal 1854 – Rome, ai 24 di Dicembar dal 1930) al fo statistic, bancjari, diretôr e prin governadôr de Bancje di Italie, parlamentâr e ministri dal tesaur.
Nassût in une famee de medie borghesie al studià tal Istitût Tecnic di Udin e daspò te gnove “Regia Scuola Superiore di Commercio” di Vignesie. A 21 agns al ven clamât a Rome di Luigi Bodio come “uficiâl straordenari di statistiche”. Al comence cussì une luminose cariere te aministrazion publiche, a 26 agns al è za tal grup dai funzionaris talians che a partecipin a la conference monedarie di Parîs.
A 33 agns al deventà cjâf di division dal ministeri des financis. Tal 1888 al deventà professôr universitari di Siencis de Financis a Rome, fin alore i soi lavôrs a jerin stâts publicâts anonims tal so lavôr te aministrazion. Tal 1892 al deventà Ispetôr Gjenerâl dal ministeri des financis e al preparà la leç bancjarie dal 1893 che al riformà il sisteme talian scjassât di une schirie di scandui e faliments.
Tal 1898 al vignì a fâ part dal Consei di Stât, val a stâi la cime de cariere di un public funzionari de epoche. I furlans a vevin une vore di braure par lui e par chel al fo elet parlamentâr tal coleç eletorâl di Tarcint e Glemone.
Tal 1900 al deventà diretôr gjenerâl de Bancje di Italie, lu restarà fin al 1928. Cuant che al fo istituît il rûl di governadôr al fo il prin a jessi nomenât (lu fo dal 1928 a le so muart tal 1930). Al fo une des plui impuartantis personalitâts dal mont bancjari talian.
Leams esternis[cambie | modifiche il codiç]
- (francês) [1]


text:
2 di Avost
Il 2 di Avost e je la 214° zornade dal Calendari Gregorian, (la 215° se l'an al è bisest). A mancjin 151 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
- 1912 - Giovanni Gortani avocat, politic e scritôr furlan (n. 1830)
Fiestis[cambie | modifiche il codiç]
In Friûl[cambie | modifiche il codiç]
- fieste dai oms
Vie pal mont[cambie | modifiche il codiç]
Religjosis[cambie | modifiche il codiç]
- S.Eusebi di Vercelli
- Perdon di Assisi


text:
La Rosa De Los Vientos, Mago De OzIntro: do re mi re do si la sol la do re mi re do si la sol la (bis) la sol fa la do si la sol mi la sol fa la do si la sol la Si siembras una ilusion... Do re mi mi fa mi re (do) si do do re mi si la si do si la sol mi re (bis) Do re mi mi fa mi re (do) si do do re mi si la si do si (do re mi re do re / si si do) Y q mi luz... La si do mi si mi la sol la si do mi la sol sol la la si do do do do si sol mi la la la la sol mi re do re mi re do si do Y si te sientes... La si do mi si mi la sol la si do mi la sol sol la la si do do do do si sol mi la la la la sol mi re do re la sol la si do Despues de eso: do si la la sol fa mi re do si la la si do re do si la la sol fa mi re do re mi re do si do Si siembras... Y q mi luz...x3 do re mi re do si do x2
tusacordes.com - todos los derechos reservados - Aviso Legal


text:
Daûr dai
ultins dâts su la produzion di libris intal stât spagnûl,
comunicâts dal istitût statâl di statistiche, al ven fûr che i
titui publicâts vie pal 2012 a son stâts pôc mancul di 70 mil,
cuntune riduzion dal 6,2% rispiet al an prime. I doi centris
editoriâi principâi a restin la aree di Madrid (32,8% dal totâl) e
la Catalogne (26,9%). Sul front des lenghis minorizadis, ancje vie
pal 2012, il catalan al conte il numar plui alt di titui publicâts,
ven a dî 6.747, cundut di une diminuzion di cuasi il 30% rispiet al
2011. I libris par catalan a son il 28,3% di chei publicâts in
Catalogne, il 18,7% di chei jessûts intal Paîs Valenzian, e
fintremai il 43,9% di chei publicâts intes isulis Baleârs.


text:
Paîs Basc: Otegi al jes di preson e al bat su la strade dal dialic
Arnaldo Otegi, il dirigjent plui rapresentatîf de çampe indipendentiste basche, al è tornât in libertât la buinore dai 30 di Avost, daspò cuindis mês di preson. Denant di un centenâr di personis che lu spietavin fûr de preson al à tornât a dî che la uniche soluzion par saltâ fûr dal conflit in vore intal Paîs Basc e je chê dal dialic e des tratativis. Si trate di un percors che al à di permeti al Paîs Basc di decidi in maniere libare dal so avignî e che al à di puartâ ancje ae liberazion dai centenârs di militants bascs impresonâts. Otegi al jere stât arestât ai 8 di Jugn dal 2007 par vie de sô partecipazion a di une manifestazion in ricuart dal etarra Argala sassinât dai grups paramilitârs spagnûi. Il dirigjent abertzale al jere za stât impresonât inte Vierte dal 2005 par jessi membri dal diretîf dal partît politic Batasuna e po tal Març dal 2006 par vê convocât un siopar pe muart di doi militants bascs intes presons spagnolis. A son cetancj i militants indipendentiscj bascs che si cjatin in preson dome par vie de lôr ativitât politiche.
Font: Gara, 30/08/08


text:
Ai 24 di Otubar passe 20 mil personis (ma cualchidun al fevele di cuasi 30 mil) a àn invadût in maniere pacifiche lis stradis di Carcassona / Carcassone par rivendicâ il dirit di podê doprâ ad in plen la lenghe ocitane, ven a dî une politiche linguistiche pe promozion e pal svilup dal ocitan a tacâ de scuele, un servizi public radiotelevisîf in lenghe d’òc, e il ricognossiment di un status legâl par dutis lis lenghis minorizadis dal stât francês. La iniziative e je stade inmaneade dal coordenament “Anem Òc!” che al met adun l’Istitût di Studis Ocitans, lis Calandretas, Òc-Bi, Felibrige, FELCO e altris grups ocitans. I manifestants a son rivâts di dute la Ocitanie, ancje de Val di Aran e des valadis ocitanis dal Piemont. Ae iniziative a àn partecipât ancje delegazions di altris comunitâts minorizadis dal stât francês.
Inte stesse zornade uns 5 mil personis a àn manifestât pes stradis di Baiona / Bayonne par domandâ il ricognossiment uficiâl de lenghe basche e il rispiet dai dirits linguistics de comunitât basche ancje intal stât francês. A inmaneâ la manifestazion a son stadis lis organizazions Euskal Konfederazioa e Kontseilua.
Font: Vilaweb, 24-25/10/09; Gara, 25/10/09; Le Journal du Pays Basque, 24/10/09


text:
CULTURE - LA FABRICHE DAI… LIBRIS. Catarine Percude, “Lis striis di Gjermanie”
«Quasi tal miez del canâl di S. Pieri, parsore la ville di Cercivint, si viôt une montagne verde che i dìsin la Tenchie. Là sù in alt al è un biel pradissit in forme di chiadin, dulà che jè vôs che vignìssin une volte a ballâ lis striis di Gjermanie. E’ capitàvin ogni joibe, la mattine a buinore, prime che sunàssin dì lis chiampanis di S. Nicolò di Paluzze. Vistudis a blanc, cun t une velette rosse sullis strezzis biondis ingroppadis su la cope come une brotule di chianaipe, sintadis sun t une file di nuvulutis d’aur e d’arint, svolàvin jù vongolant di montagne in montagne fin dulà che nass la Bût».
Cussì e scriveve, un secul e mieç indaûr, Catarine Percude (1812-1887), la vôs plui alte (parie cun Federico de Comelli) de prose furlane dal Votcent, intal incipit de sô conte salacor plui biele, Lis striis di Gjermanie. La «contesse contadine», sicu che e je stade clamade, e fo une personalitât une vore interessante pai siei timps. Nobile che no si tirà mai indaûr cuant che i tocjà di mandâ indevant la tiere di famee (in chel di S. Laurinç di Manzan). E, intal stes timp, persone studiade, plene di interès, tant di vê une corispondence seguitive cui inteletuâi de epoche: Francesco Dall’Ongaro e Carlo Tenca e rapuarts culturâi cun Aleardi, Carducci, Valussi, Tommaseo. E di dedicâsi a la scriture, robe no facile par une femine in chei timps. E cun di plui, a la scriture in lenghe furlane.
La sô prose e je vualive, sclete e frescje, sicu che si pues preseâ inte citazion culì par sore. Là che leiende e mît a nassin de osservazion rigorose de nature e des sôs manifestazions.
Bindo Chiurlo al à vût scrit di jê: «l’inspirazion intime e concentrade e passe intal stîl e intai sunôrs, pe aderence strete de forme al pinsîr, pe cuasi assolude perfezion de lenghe e dal stîl». E Amedeo Giacomini al cjatave in jê «une gracie, des voltis ruspie, ma plui dispès maliconiche, un pudôr dai sintiments che al somee tipic des feminis furlanis di ogni timp, un sens dal dolôr e dal rispiet di se vonde inimitabii».
Se Catarine e rapresente lis feminis furlanis di ogni timp, ancjemò plui di marcâ al è il fat che une di chestis feminis e vedi cjatade la voie, la vene e il talent di scrivi. Cuasi di inventâ la prose furlane.
Laurin Zuan Nardin


text:
Giovanni Battista Cavedalis
Giovanni Battista Cavedalis (Spilimberc, 1794 - Spilimberc, 1858) al è stât un patriot talian.
Come inzegnîr feroviari al è stât diretôr dai lavôrs de ferade Lubiane-Viene. Si trasferis a Vignesie par partecipâ ale rivolte dal 1848 otignint la carghe di Triumviro de Republiche cun Daniele Manin e l'amirâi Graziani. Al negozie la pâs cun l'Austrie e par chist al ven accusât di tradiment. Al vignarâ discolpât di cheste acuse dome intal 1930 cuant che saran publicâts i soi Commentari.


text:
Otmar Mainardis
Danilo Stampetta insegnant e poete, nassût a Udin dal 1935. Cui siei pseudonims di Otmar Mainardis e di Anonimo Friulano a son stadis publicadis tra lis poesiis plui gnovis e interessantis dai agns Sessante e Setante in Friûl.
Edizions[cambie | modifiche il codiç]
Une prime publicazion e je jessude su "Friuli d'oggi", orghin di informazion dal Moviment Friûl, po dopo, tal 1971, ducj i componiments a son stâts tirâts dongje in doi libruts: "Muart antighe dal Friûl Friûl" e "Celtics inovâi".
La poesie di Otmar Mainardis e à une potence evocative straordenarie e messedant cun risultâts une vore alts lis formis de epiche e de liriche e à vût il presi di une origjinalitât uniche. Otmar Mainardis al è stât preseât ancje dopo passâts une vore di agns di altris moviments culturâi inovadôrs e une vore impuartants, tant che Usmis e i Trastolons. Raff BB Lazzara al à scrit un articul interessant su chestis oparis te riviste "La Comugne"; i libruts origjinâi dal 1971 a son une vore dificii di cjatâ, e tal 2008 Sandri Carrozzo al à curât une gnove publicazion cun notis e adatament ortografic, che si pues leile intun blog di pueste.
Leams esternis[cambie | modifiche il codiç]
- (furlan) Edizion curade di Sandri Carozzo
- (talian) Dizionari Biografic furlan


text:
Cimolais
Cimolais (loc. Thimolei) al è un comun di 465 abitants e al fâs part de provincie di Pordenon. Gran part dal teritori comunâl al è comprendût tal Parc naturâl da lis dolomitis furlanis. In tal comun di Cimolais si cjate il famôs Cjampanili di Val Montanaja, un dai pui biei cjampanii di cret dal mont. Schiriis di alpiniscj lu an rimpinât dal 1800 in ca. Tal teritori di chest comun si cjate la cime plui alte da la regjon dopo dal Colians, venastai Cime Preti. La Cime dal Duranno e il comprensori dai Preti a son fra lis monts alpinis plui bielis e salvadis des Alps talianis orientâls. I lastrons da Cima Preti e la ponte a bec dal Duranno a si cognossin de bande de Val Celine e da Val de Plâf. Une vision ce tant biele si pues viodile cun comoditât di Pian Pinedo. Paradîs par i alpiniscj, i rimpinadôrs e cjaminadôrs di mieze Europe, la Val Cimoliane e partìs dal centri di Cimolais e si slungje dentri ta li monts par cutuardis chilometris. Lis Dolomitis furlanis, i spalts di monfalcone-toro,la cime Preti e Duranno, malghis e caseris di ogni fate, a rindin chest puest un dai pui salvadis e naturalmentri conservâts puescj dal mont. A prest, il comprensori dal Cjampanili di Val Montanaja al dovarès rientrâ tal patrimoni naturâl dal Unesco.
Ce viodi a Cimolais:[cambie | modifiche il codiç]
- La fatorie didatiche di pinedo ([1]). Laboratoris par la produzion dal formadi, dal pan; centri pe autoproduzion di energjie da lens e dal vint ( piçule pale eoliche e centrâl di riscjaldament a lens)
- La Val Cimoliane, il Cjampanili di Val Montanaja, il Ricès Pordenon e vie indenant
Cemût rivâ[cambie | modifiche il codiç]
- Di Udin - Spilimberc fin a Montreâl e podopo sù in val Celine
- Dal Venit, si jes de autostrade a Belun e si va viers Longaron. Da chi in direzion Nert/Dighe dal Vajont, Nert, Cas, Pas San Svualt, Cimolais


text:
Salam
salam o salaam (lenghe arabe: سلام salam) e je une peraule arabe che leteralmentri vûl dî "la pâs", ma e je doprade ancje come un salût gjenerâl, soredut tai paîs araps e dai musulmans, ma ancje in altris paîs dulà che l'islam al à une grande impuartance.
Cheste peraule e si cjate ancje in plui larcs salûts, come assalamoe `alaykum (السلام عليكم), a cui si pues rispuindi cun: wa`alaykum assalam. Cun di plui, As-Salam al è un dai 99 Nons Pûrs di Diu.
La version ebraiche e je shalom, che in Israêl e ven doprade te stesse maniere di salaam.


text:
Paîs Bas
I Paîs Bas (clamâts ancje Neerlande) a son un stât de Europe che al fâs part de Union Europeane dal 25 di Març dal 1957. Il stât al confine a Bonât cun la Belgjiche e a Jevât cun la Gjermanie. Dispès e si fevele dai Paîs Bas come Olande; in veretât la Olande e je dome une regjon dal paîs.
La capitâl e je Amsterdam, ma il guvier, il parlament e la residence dal sovran a si cjatin dutis a L'Agâr (Den Haag), dulà che a an la sede ancje la Cort Internazionâl di Justizie e il Tribunâl Penâl Internazionâl.
Gjeografie[cambie | modifiche il codiç]
La carateristiche principâl de gjeografie olandese e je la planure: cirche il 50% de superficie al si cjate a mancul di un metri parsore dal nivel dal mâr. Une cjadene di dunis e dighis dilunc des cuestis e des rivis dai flums principâi a impedissin che chestis zonis a vegnin inagadis, intant che un sisteme di pompis e gjave la aghe di ploie di soreplui.
La lote par gjavâ il teritori al mâr e ai flums e je un dai temis ricorents de storie e de gjeografie olandese. Difat, une buine part dal teritori e je costituide di polders, terens discjolets al mâr o a lagunis e palûts costîrs.
Il pont plui elevât dai Paîs Bas al è il Vaalserberg (321 m s.n.m.), tal Sud-Est estrem dal paîs.
Politiche[cambie | modifiche il codiç]
Il sovran al à un rodul soredut cerimoniâl; i sôs compits principâi a son la sielte dal prin ministri e la nomine dai judiçs. Il sovran al po jessi sei un re, sei une regjine.
Il podê esecutîf al è afidât al guvier, vuidât dal prin ministri. Dal 14 di Otubar dal 2010 il prin ministri al è Mark Rutte.
Il Parlament al esercite il podê legjislatîf, e al è componût di une Cjamare Basse (150 membris) e une Cjamare Alte (75 membris), con podês ridots.


text:
Paradîs
Paradîs.
Dal latin "paradisus" e chest dal grêc "paràdeisos" che al significhe "zardin o parc".
Intal Testament Vieri al indicave il zardin di Eden, mentri tal Testament Gnûf, secont lis peraulis di Jesù al ladron pintût, il cîl: In veretât ti dîs, vuê tu sarâs cun me in Paradîs (Lu 23:43). Sinonim duncje di un lûc feliç, abitance des animis buinis.
Cheste idee, a ben che cun tantis variantis, a si cjate oltri che intal ebraisim e tal cristianisim, in cuasi dutis lis religjons. Ret di numerôs popui primitîfs, lis contis e i mîts a cjacarin di oms che a vivevin intun stât di glorie e di imortalitât.
Intes rapresentazions iconografichis al ven dispès figurât come contrast a l'infier.


text:
De Vichipedie, la enciclopedie libare dute in marilenghe.
L'alfabet grêc al è l'alfabet propi de lenghe greche. Al fo introdot probabilmentri al inizi dal IX secul p.d.C. e al ven doprât ancjemò vuê par scrivi il grêc moderni e ancje in diviers cjamps sientifics (par esempli matematiche, astronomie, e v.i.). Dal alfabet grêc a derivin sei l'alfabet latin che chel cirilic.
L'alfabet al fo cjapât di chel fenici, cambiant cualchi letare par adatâsi ae lenghe greche; prime il grêc al vignive scrit doprant la scriture lineâr B, un silabari usât a Crete e in ciertis zonis de Grecie continentâl come Micenes o Pilos tra i secui XVI e XII p.d.C..
Inte antighe Grecie lis letaris a vignivin ancje dopradis par indicâ i numars, come che a fasaran dopo ancje i Romans.
Ve ca lis letaris greghis e lis lôr derivadis (la pronuncie e je scrite doprant l'Alfabet fonetic internazionâl IPA):
(*): letare sparide dal alfabet a vonde prest, prime dal periodi che o clamìn classic